Jawatankuasa Kabinet perkasa industri halal negara ditubuhkan - PM

KUALA LUMPUR, 12 September- Aspek pensijilan dan industri halal negara akan diperkasa ke peringkat lebih kompetitif. Ke arah itu, semua jabatan dan agensi berkaitan akan diselaras bawah satu Jawatankuasa Kabinet. Perdana Menteri, Datuk Seri Anwar Ibrahim berkata jawatankuasa itu akan diterajui Timbalan Perdana Menteri, Datuk Seri Dr. Ahmad Zahid Hamidi dan dipertanggungjawab menyelaras sinergi dengan pihak terlibat bagi memanfaatkan sepenuhnya ekosistem halal negara. Sekali gus, mencipta peluang lebih besar dalam pasaran halal global."Jika negara mahu melonjak, cara kerja perlu berubah...tidak boleh kaedah lama. Sinergi badan dan jabatan mesti diselaraskan...kita ada sasaran untuk industri halal negara dan jabatan berkaitan."Saya telah putuskan supaya diselaraskan Jawatankuasa Kabinet dan penekanannya mesti perusahaan kecil sederhana, diberi ruang dan ada penekanan baharu memberi peluang industri kecil bertapak dengan bantuan MARA dan Perbadanan Pembangunan Perdagangan Luar Malaysia (MATRADE)...pensijilan bersama industri," katanya.

(Perdana Menteri, Datuk Seri Anwar Ibrahim)

Beliau berucap pada majlis perasmian Global Halal Summit, di sini hari ini.

Manfaat sebaiknya sektor halal negaraPada majlis sama, Anwar juga mahu Malaysia memanfaatkan sebaiknya sektor halal kerana ia diiktiraf di peringkat antarabangsa. Jelasnya, Malaysia berasa di kedudukan tersendiri dalam bidang halal dan dipandang tinggi di mata dunia."Satu kerugian besar jika kita tidak beri perhatian kerana pengiktirafan telah diberikan kepada Malaysia…kejayaan dan pengiktirafan itu menyebabkan berkembangnya industri halal dan Halal Development Corporation Bhd (HDC) dan MATRADE menyelaras dari sudut industri."Pertamanya,  Jabatan Kemajuan Islam Malaysia (JAKIM) saya telah minta untuk menyelaras kegiatan industri termasuk pensjiilan halal...di mana dunia anggap Malaysia ke depan...diiktiraf oleh masyarakat antarabangsa," tambahnya.


Hari Malaysia 2023, berkonsepkan perpaduan tiga wilayah yang kukuh

KUCHING, 11 September- Sambutan Hari Malaysia ke-60 pada Sabtu depan akan berkonsepkan tiga wilayah yang masih wujud dan kukuh iaitu Semenanjung, Sabah dan Sarawak yang membangun bersama-sama membentuk negara Malaysia pada hari ini.Menteri Utiliti dan Telekomunikasi Sarawak, Datuk Julaihi Narawi selaku menteri bertanggungjawab bagi Sambutan Perayaan Hari Malaysia 2023 berkata keadaan negara yang harmoni pada hari ini juga akan dipaparkan semasa sambutan berkenaan.Sambutan yang berlangsung di Stadium Perpaduan, Kuching itu bakal mempamerkan suasana harmoni, aman damai dan tahap perpaduan yang tinggi kepada seluruh rakyat Malaysia, walaupun mempunyai pelbagai bangsa dan suku kaum."Jadi, slogan 'Segulai Sejalai' itu amat bertepatan sekali dengan tema sambutan kita. Kita boleh bercampur gaul hidup dalam suasana aman damai dan harmoni, dalam masa sama kita dapat bergerak sehaluan.Tidak mempunyai perbezaan untuk menjejaskan usaha pembangunan negara pada hari ini sekali gus mencorak masa depan negara yang lebih baik pada masa akan datang," kata Julaihi kepada pemberita selepas Mesyuarat Jawatankuasa Induk Hari Malaysia 2023 di Wisma Bapa Malaysia, di sini.

Datuk Julaihi turut menyeru semua rakyat khususnya yang tinggal di Kuching untuk hadir memeriahkan sambutan berkenaan 16 September ini.


PM terima kunjungan 'Sivaji: The Boss'

KUALA LUMPUR, 11 September- Perdana Menteri, Datuk Seri Anwar Ibrahim hari ini menerima kunjungan pelakon terkemuka India, Rajinikanth.Pertemuan itu berlangsung di pejabat Perdana Menteri di Bangunan Perdana Putra, Putrajaya.Menerusi perkongsian di Facebook, Anwar berkata beliau menghargai penghormatan yang diberikan oleh Rajinikanth terhadap perjuangannya, terutama berkaitan isu kesengsaraan dan penderitaan rakyat.Katanya, antara yang dibincang secara santai itu adalah mengenai elemen kemasyarakatan yang diperjuangkan untuk dimasukkan dalam filem-filem beliau kelak.Rajnikanth mula menceburi bidang lakonan pada tahun 1973 dan antara filem lakonan beliau ialah 'Sivaji: The Boss'.

(PM terima kunjungan 'Sivaji: The Boss'/FB  Anwar Ibrahim)


IPT disaran turun padang bantu masyarakat selesai isu setempat- Khaled Nordin

(Datuk Seri  Khaled Nordin melancarkan Program Pembangunan Komuniti Usahawan Tani dan Inovasi Sosial UPM, di sini hari ini)

KOTA TINGGI, 9 September- Kementerian Pendidikan Tinggi (KPT) menyarankan agar institusi pengajian tinggi (IPT) sentiasa 'turun padang' dalam usaha membantu masyarakat menyelesaikan isu setempat. Menterinya, Datuk Seri Mohamed Khaled Nordin berkata IPT perlu proaktif dalam melaksanakan inisiatif berkenaan sekali gus memperkasa peranan dan sumbangan institusi itu dengan menyampaikan ilmu, kepakaran serta teknologi yang ada kepada masyarakat. "Saya tekankan kerana ia memang sesuatu yang amat diharapkan oleh kementerian supaya setiap universiti dalam negara termasuk Universiti Putra Malaysia (UPM) meneruskan libat urus dengan masyarakat melalui program 'outreach'."Ilmu dan kepakaran yang didapati daripada penyelidikan harus diaplikasikan oleh masyarakat," katanya ketika berucap melancarkan Program Pembangunan Komuniti Usahawan Tani dan Inovasi Sosial UPM, di sini hari ini.

(Menteri Pendidikan Tinggi, Datuk Seri Mohamed Khaled Nordin)

Hadir sama, Pengerusi Jawatankuasa Pendidikan, Penerangan dan Komunikasi negeri Norlizah Noh dan Timbalan Naib Canselor Akademik dan Antarabangsa UPM Prof Dr Ismi Arif Ismail. Khaled turut memaklumkan antara perkara yang diberi perhatian ketika ini termasuk isu keterjaminan makanan yang menuntut kepakaran dan penyelidikan di IPT bagi menyelesaikan perkara berkaitan pertanian serta perladangan. Beliau turut berharap agar daerah Kota Tinggi turut menjadi makmal lapangan atau antara stesen pengembangan pertanian dan keterjaminan makanan UPM bagi melestarikan usaha berkenaan. Pada masa sama, beliau mahu ilmu dan kepakaran yang berterusan serta disusun dengan cara yang sesuai dan mudah untuk dipraktik, selain program yang dapat memberi manfaat kepada masyarakat.


Raja Muda Kedah berkenan tauliahkan 1,488 pegawai kadet Palapes

(Tengku Sarafudin Badlishah berkenan mencemar duli menyempurnakan Istiadat Perbarisan PALAPES daripada 20 Universiti Awam (UA) seluruh Malaysia di Padang Kawad PALAPES UUM, Sintok)

SINTOK, 9 September- Seramai 1,488 pegawai kadet Pasukan Latihan Pegawai Simpanan (PALAPES) daripada 20 Universiti Awam (UA) seluruh Malaysia ditauliahkan pada Istiadat Pentauliahan Diraja di Universiti Utara Malaysia (UUM) hari ini.Raja Muda Kedah, Tengku Sarafudin Badlishah Aminul Karim Sultan Sallehuddin berkenan mencemar duli menyempurnakan Istiadat tersebut.Keberangkatan tiba Tengku Sarafudin Badlishah disambut Panglima Angkatan Tentera, Jeneral Tan Sri Mohamad Ab Rahman, Panglima-Panglima Perkhidmatan dan Naib Canselor UUM, Kolonel (Kehormat) Profesor Dr Mohd Foad Sakdan.Istiadat Perbarisan diketuai oleh Pegawai Rendah Kanan Muhammad Irfan  Mohamad dari PALAPES Universiti Tun Hussein Onn (UTHM) .Raja Muda Kedah yang mewakili Sultan Kedah, Tuanku Aminul Karim Sultan Sallehuddin Sultan Badlishah dalam ucapan bertitah dengan pentauliahan ini dapat membantu mempertingkatkan sistem pertahanan negara."Melalui konsep ini, sudah pasti negara kita akan dapat melahirkan modal insan yang dapat menyumbang kepada pertahanan negara sebagai pegawai muda sukarela yang profesional dan kompeten. Sehubungan itu, saudara-saudari seharusnya merasa bangga dan hendaklah meneruskan kesinambungan usaha bagi melengkapkan diri untuk menjadi rakyat yang boleh menyumbang kepada keamanan negara serta mempertahankan negara daripada anasir-anasir yang tidak diingini," titah baginda.Selesai istiadat perbarisan,  Tengku Sarafudin turut berkenan mengurniakan watikah tauliah kepada semua pegawai di Dewan Mu’adzam Shah disusuli dengan bacaan ikrar Taat Setia Perwira.Mereka terdiri daripada 861 Pegawai Muda Rejimen Askar Wataniah (RAW), 287 Pegawai Muda Pasukan Simpanan Sukarela Tentera Laut Diraja Malaysia (PSSTLDM) dan 340 Pegawai Muda Pasukan Simpanan Sukarela Tentera Udara Diraja Malaysia (PSSTUDM)  .

(Seramai 1,488 pegawai kadet PALAPES daripada 20 Universiti Awam (UA) seluruh Malaysia ditauliahkan pada Istiadat Pentauliahan Diraja di  hari ini/ FB Naib Canselor UUM)


Dua wartawan wanita dikasari, polis masih belum terima laporan- Ayob Khan

(Timbalan Ketua Polis Negara, Datuk Seri Ayob Khan Mydin Pitchay)

MUAR, 9 September- Polis belum menerima sebarang laporan berhubung dakwaan berlaku insiden pengamal media dikasari pegawai pengiring seorang menteri ketika Pilihan Raya Kecil (PRK) Parlimen Pulai, Selasa lalu.
Timbalan Ketua Polis Negara, Datuk Seri Ayob Khan Mydin Pitchay berkata, pihaknya masih menunggu laporan serta penjelasan terperinci daripada kedua-dua pihak yang terlibat."Biasalah masing- masing menjalankan tugas .Setakat ini kenyataan dikeluarkan oleh pihak media, saya belum dapat apa-apa laporan.“Saya difahamkan insiden itu mungkin timbul ketika menteri berkenaan dalam perjalanan untuk naik kenderaan dan mungkin di belakang itu adalah sedikit insiden tolak menolak.“Setakat ini hanya kenyataan yang dikeluarkan oleh pihak media (jadi) kita tunggu lah kenyataan-kenyataan rasmi yang akan dikeluarkan oleh kementerian terlibat,” ujarnya.
Beliau ditemui media semasameninjau proses pengundian PRK bagi Dewan Undangan Negeri (DUN) Simpang Jeram di Sekolah Jenis Kebangsaan (SJKC) Pei Chai, Bakri di sini pada Sabtu.Semalam, Kelab Media Johor mengeluarkan kenyataan media rasmi berhubung dua insiden wartawan dikasari oleh pegawai pengiring Menteri Dalam Negeri dalam dua acara kempen parti politik berasingan di Taman Anggerik dan Taman Dahlia, Johor Bahru.

Dilaporkan beberapa pegawai pengiring didakwa telah menghalang kumpulan pengamal media ketika sidang media menteri berkenaan diadakan.Antaranya menyentuh tangan seorang wartawan wanita yang sedang merakam sidang media tersebut.
Selain itu bertindak mencubit belakang pinggang seorang lagi wartawan wanita beberapa kali bertujuan untuk menghalangnya melaksanakan tugas semasa sidang media.


Era digital dan teknologi, Malaysia tidak harus ketinggalan

(Menteri Sains, Teknologi dan Inovasi Chang Lih Kang pada Majlis Penutup InnoEx 2023/Foto Bernama)

CYBERJAYA, 9 September- Malaysia tidak harus ketinggalan dalam era digital dan teknologi yang semakin pesat.Malah perlu lebih giat mempromosikan inovasi dan teknologi tempatan agar dapat berdaya saing dengan negara-negara serantau dan di pentas dunia.Menurut Perdana Menteri, Datuk Seri Anwar Ibrahim dengan mengambil contoh pendekatan negara lain, Malaysia perlu membangun dan memasarkan penyelesaian inovatif tempatan.Selain membimbing bakat tempatan; sekali gus menumpukan penyelesaian inovatif yang lestari."Malaysia menduduki tangga ke-36 daripada 132 negara dalam Indeks Inovasi Global pada tahun 2022. "Aktiviti inovasi perlu dijadikan keutamaan dalam meningkatkan pertumbuhan ekonomi negara dan kita perlu mengambil pengajaran daripada negara-negara lain," katanya pada Majlis Penutup InnoEx 2023 bersempena Minggu Inovasi Cyberjaya di RekaScape, di sini hari ini.

Teks ucapan beliau dibacakan Menteri Sains, Teknologi dan Inovasi, Chang Lih Kang.

Dalam pada itu, Anwar berkata kerajaan akan bertindak sebagai pemudah cara industri bagi membawa masuk lebih banyak pelaburan dalam negara.Seterusnya menyokong penggunaan teknologi melalui automasi, kecerdasan buatan dan pembelajaran mesin bagi meningkatkan produktiviti.

(Perdana Menteri, Datuk Seri Anwar Ibrahim/Foto fail Bernama)

Menurut beliau, sokongan akan terus diberikan bagi usaha penyelidikan, pembangunan dan pengkomersialan (R&D&C) syarikat-syarikat tempatan dan syarikat pemula seperti digariskan dalam Kerangka Ekonomi MADANI.Tujuannya bagi mendorong mereka mencapai kejayaan lebih besar dan meraih pengiktirafan antarabangsa."Pada masa yang sama, kerajaan juga akan menyokong bakat-bakal tempatan yakni inovator kita yang ingin mengembangkan perniagaan mereka di rantau ASEAN atau lebih jauh. "Sudah tiba masanya kita julang dan bimbing inovator tempatan menempa nama di pasaran serantau dan merebut segala peluang yang ada di luar sana," katanya.


TMM 2024: Melaka tambah kekerapan pendaratan feri di jeti ICQS

(Ketua Menteri Melaka, Datuk Seri Ab Rauf mengadakan lawatan kerja di ICQS Melaka hari ini)

MELAKA, 8 September- Kerajaan negeri akan menambah frekuensi jadual perjalanan dan kekerapan feri mendarat di jeti Kompleks Imigresen, Kastam, Kuarantin dan Keselamatan (ICQS) Melaka, mulai tahun hadapan.Ketua Menteri Melaka, Datuk Seri Ab Rauf Yusoh berkata ia adalah sebahagian kaedah untuk menarik lebih ramai pelancong dari Indonesia terutama pada Tahun Melawat Melaka 2024 (TMM 2024).Menurutnya, kekerapan jadual kemasukan feri akan ditambah kepada empat kali sehari."Kekerapan jadual sekarang ialah dua kali sehari namun kapasiti jeti ini boleh menerima empat kali pendaratan feri sehari, bergantung kepada pasang surut air laut."Jadi dalam kempen kita nanti, kita akan tambah kekerapan bagi menggalakkan sebanyak mungkin feri penumpang masuk ke jeti ini dan kita juga akan susun jadual dengan baik," katanya pada sidang media selepas mengadakan lawatan kerja di ICQS Melaka hari ini. Sementara itu, beliau turut mengulas perancangan ke atas Lapangan Terbang Antarabangsa Melaka (LTAM) di Batu Berendam selepas operasi penerbangan pesawat komersial di situ dihentikan. “Ia merupakan satu keputusan komersil tiada kena mengena dengan kerajaan negeri. Sebab jumlah penumpang untuk datang ke Melaka amat berkurangan kerana faktor itulah kebanyakan syarikat-syarikat penerbangan tidak berminat untuk meneruskan operasi di Lapangan Terbang Batu Berendam. "Maka kita bercadang mengubah status LTAM sebagai hab operasi penyelenggaraan, pembaikan serta baik pulih helikopter dan pesawat ringan," katanya.


Jualan MADANI: Barang dijual murah, usahawan anggap tetap rezeki

MUAR, 6 September - Penganjuran Program Bazar Rakyat Agro Johor (BRAJ) & Jualan Agro Madani (JAM) membuka peluang perniagaan kepada 7 peserta usahawan tempatan di daerah ini sejak Isnin lalu.Peserta yang terlibat akui program tersebut merupakan rezeki berterusan kepada mereka meskipun barangan dijual dengan murah berbanding harga pasaran.Antara jualan menerima sambutan yang luar biasa ialah 1.5 metrik tan ayam dan 400 papan telur ayam habis dijual pada setiap hari.“Katakanlah saya membawa kangkung dan sayur bayam 100 kilogram (kg), pada hari biasa agak susah nak habiskan tapi dengan program seperti ini… saya dapat habiskan jualan sayuran  dalam tempoh 4 jam.“Pengunjung juga dapat menikmati harga murah dari harga pasaran dan rantaian keuntungan rezeki dapat dinikmati oleh pekebun, penjual dan pengunjung,” kata Nora Ayub yang juga peniaga sayur-sayuran dan tanaman hijau.Program anjuran Lembaga Pemasaran Pertanian Persekutuan (FAMA) itu akan berakhir pada 8 September ini.Program selama lima hari itu melibatkan 15 lot kanopi dan 5 lokasi berasingan di sekitar daerah itu.

Program Jualan Agro MADANI bermula pada April awal tahun di setiap daerah Johor Bahru mendapat kerjasama daripada Suruhanjaya Koperasi Malaysia- barangan Runcit, usahawan industri kecil dan sederhana (IKS) dan usahawan minuman.Pelbagai hasil agromakanan antaranya daging lembu, ayam, sayur-sayuran, buah-buahan, produk hasil laut serta produk sejuk beku dijual antara 10 hingga 30 peratus lebih murah berbanding harga pasaran.


China sentiasa jiran, rakan dagang penting kepada ASEAN - PM Anwar

JAKARTA, 6 September- Malaysia menegaskan pendiriannya dalam usaha melindungi kedaulatan negara dan rantau ASEAN daripada ancaman luar.

Justeru, Perdana Menteri, Datuk Seri Anwar Ibrahim berkata, sebarang kerjasama antara ASEAN dan China pada masa akan datang harus dibina berdasarkan kepercayaan antara dua entiti tersebut.Beliau memaklumkan, Malaysia dan rakan-rakan ASEAN sentiasa menganggap China sebagai jiran dan rakan dagang penting, khususnya dalam aspek perdagangan, pelaburan dan susunan keselamatan. "Saya ingin menekankan di sini, kerjasama pada masa akan datang sebahagian besarnya bergantung kepada rasa kepercayaan serta dialog pelbagai hala, khususnya dalam aspek keselamatan dan mempertahankan kepentingan ASEAN dan China," katanya pada sesi pertemuan antara pemimpin ASEAN dan Perdana Menteri China, Li Qiang sempena Sidang Kemuncak ASEAN-China ke-26 di sini.Sementara itu, Malaysia sentiasa terbuka kepada usaha mengukuhkan hubungan, antaranya dengan China dan kerjasama tersebut harus bermula menerusi versi ketiga Perjanjian Perdagangan Bebas ASEAN-China.Anwar percaya negara ASEAN boleh memanfaatkan hubungan yang terjalin daripada aspek program kerajaan, kepentingan rakyat dan program pertukaran rakyat ke rakyat.Terdahulu, Presiden Indonesia, Joko Widodo dalam ucaptamanya sebagai Pengerusi ASEAN berkata, kerjasama konkrit antara China dan ASEAN adalah sesuatu yang diperlukan.

(Anwar Ibrahim (dua kanan) bersama pemimpin negara ASEAN lain serta Perdana Menteri China,Li Qiang (lima kiri) pada Sidang Kemuncak ASEAN-China ke-26di Jakarta, Indonesia)


Anwar bertemu pemimpin, tokoh Islam Indonesia di Jakarta

JAKARTA, 5 September- Perdana Menteri, Datuk Seri Anwar Ibrahim mengadakan perjumpaan bersama para pemimpin gerakan dan pertubuhan Islam di Indonesia, semalam.

Beliau berkata, siri pertemuan dan diskusi seperti itu akan terus disemarakkan demi memperkukuh kerjasama erat Malaysia dan Indonesia, serta terus memelihara persaudaraan antara gerakan dan pertubuhan Islam dari kedua-dua negara.Dalam kepadatan jadual sebelum bermula Sidang Kemuncak ASEAN Ke-43 hari ini dan sidang-sidang kemuncak di sini, Anwar sempat meluangkan masa berdiskusi serta bertukar pandangan bersama Ketua Umum Muhammadiyah, Haedar Nashir, Ketua Umum Dewan Dakwah Islamiyah Indonesia (DDII), Dr Adian Husaini dan Prof Din Syamsuddin."Pertemuan ini amat bermakna tatkala kami menghimbau (mengimbau) garis sejarah permulaan saya sebagai aktivis yang pernah belajar daripada hikmah tokoh Islam Indonesia seperti Bapak Mohammad Natsir dan Buya Hamka."Dalam perbincangan ini, kami banyak menyentuh tantangan (cabaran) pemikiran, keilmuan, dakwah dan isu yang dihadapi dunia Islam," kata Anwar menerusi Facebooknya.Anwar turut merakamkan setinggi-tinggi penghargaan atas kesudian mereka bersama dengan 11 organisasi termasuk Ibu Khofifah Indar Parawansa, Ketua Muslimat Nadhatul Ulama (NU) serta Gabenor Jawa Timur untuk hadir dalam pertemuan tersebut.

Berita berkaitan:Anwar tiba di Jakarta hadiri Sidang Kemuncak ASEAN ke-43Jokowi sambut ketibaan Anwar di SenayanTemu Anwar di Jakarta pada Selasa


Yang di-Pertua Dewan Rakyat terima kunjungan Speaker Parlimen Korea Selatan

KUALA LUMPUR, 11 September- Pengukuhan perkongsian teknologi Malaysia-Korea Selatan antara intipati perbincangan dalam pertemuan antara Yang di-Pertua Dewan Rakyat, Tan Sri Johari Abdul dengan Speaker Parlimen Korea Selatan, Kim Jin-Pyo. Johari optimis, kerjasama jitu dalam bidang berkenaan mampu memajukan kedua-dua negara dan rantau Asia secara amnya. Turut dibincangkan, kerjasama Malaysia-Korea Selatan dalam kerangka ASEAN."Dasarnya membincangkan bagaimana dua buah negara mencapai kejasama baik dari segi kemajuan teknnologi. Saya juga mengajak dari sudut ASEAN kerana kita jadi Pengerusi ASEAN 2025 menjanjikan peluang yang lebih baik kepada 680 juta penduduk. Bagaimana teknologi yang kita labur membangunkan rantau ini sebagai satu rantau dihormati," kata Johari selepas pertemuan itu di bangunan Parlimen.

(Tan Sri Johari optimis, kerjasama jitu dalam bidang berkenaan mampu memajukan kedua-dua negara dan rantau Asia secara amnya)


Malaysia bersedia jadikan ASEAN lebih inovatif

JAKARTA, 5 September- Malaysia bersedia untuk menyumbang melalui Rangka Kerja Ekonomi MADANI untuk menjadikan ASEAN lebih inovatif, berdaya saing dan mampu berkembang ke pasaran serantau dan global.Jelas Perdana Menteri, Datuk Seri Anwar Ibrahim ia merangkumi langkah-langkah ke arah meningkatkan pertumbuhan ekonomi, menggalakkan pelaburan dan mengukuhkan industri.Tambah beliau ASEAN mesti mendorong integrasi ekonomi yang lebih besar dalam ASEAN dan berusaha ke arah seni bina ekonomi serantau yang cergas."ASEAN telah mencapai kemajuan sosioekonomi yang tidak pernah berlaku sebelum ini, daripada mengurangkan tahap kemiskinan, kepada meningkatkan perdagangan antara wilayah dan memajukan inovasi teknologi."Di sebalik ketidaktentuan ekonomi global, ASEAN mempunyai gabungan KDNK hampir AS$3 trilion, menjadikan kita ekonomi kelima terbesar di dunia. ASEAN diunjurkan menjadi ekonomi keempat terbesar menjelang 2030," katanya.

(Perdana Menteri, Datuk Seri Anwar Ibrahim sewaktu menyampaikan ucapan di hari pertama sesi pleno Sidang Kemuncak ASEAN ke-43)

Beliau menyatakan demikian sewaktu menyampaikan ucapan di hari pertama sesi pleno Sidang Kemuncak ASEAN ke-43 di Pusat Konvensyen Jakarta JCC, di sini.Tambah Anwar, ASEAN harus meningkatkan perdagangan intra-ASEAN, yang kini hanya pada 22.3 peratusPengaturan strategik yang lebih baik harus dilakukan untuk meningkatkan integrasi pasaran dan memudahkan pergerakan barangan, modal, tenaga kerja mahir dan perkongsian teknologi di kalangan ASEAN serta rakan kongsi luar. Perkongsian dengan rakan kongsi luar untuk menyumbang ke arah matlamat ini juga harus dipertingkatkan.


Jokowi sambut ketibaan Anwar di Senayan

(Anwar Ibrahim (dua kiri) dan isteri, Wan Azizah Wan Ismail (kiri) disambut Jokowi (dua kanan) dan isteri, Iriana (kanan) padaSidang Kemuncak ASEAN ke-43 di Senayan, Jakarta/PMO)

JAKARTA, 5 September- Perdana Menteri, Datuk Seri Anwar Ibrahim diiringi isteri, Datuk Seri Dr Wan Azizah Dr Wan Ismail tiba di Sidang Kemuncak ASEAN ke-43 di Indonesia pada pukul 9.43 pagi waktu tempatan.Ketibaan beliau di Pusat Konvensyen Jakarta (JCC) di Senayan dekat sini disambut Presiden Joko Widodo atau Jokowi dan isteri, Iriana Joko Widodo serta Menteri Luar, Retno Marsudi.Anwar mengetuai delegasi Malaysia ke Sidang Kemuncak ASEAN dan sidang kemuncak berkaitan yang diadakan mulai hari ini hingga Khamis di bawah Kepemimpinan ASEAN Indonesia bertemakan "Asean Matters: Epicentrum of Growth".Beliau akan menyertai Sidang Kemuncak ASEAN dan pembukaan Forum ASEAN-Indo Pasifik (AIPF) serta mengadakan pertemuan dengan diaspora Malaysia dan rakan Indonesia di sini dalam program Temu Anwar malam ini.Semalam, Anwar melahirkan harapan bahawa penyertaan Malaysia dalam sidang kemuncak tahunan itu akan mengukuhkan lagi pusat ASEAN di rantau Indo-Pasifik dan menggalakkan keterangkuman dan keterbukaan ASEAN dalam hubungannya dengan rakan kongsi luar.

(Anwar Ibrahim (kiri depan) dan isteri (kanan depan) disambut Jokowi (kiri belakang) danisteri (kanan belakang) di Jakarta)

Berita berkaitan:Anwar tiba di Jakarta hadiri Sidang Kemuncak ASEAN ke-43Anwar bertemu pemimpin, tokoh Islam Indonesia di JakartaTemu Anwar di Jakarta pada Selasa


Hubungan Malaysia, Indonesia mencakupi seni budaya

(Perdana Menteri, Datuk Seri Anwar Ibrahim bersama Isteri Datuk Seri Dr Wan Azizah Wan Ismail hadir pada program 'Santai Bersama Anwar'/Foto Bernama)

JAKARTA, 4 September- Hubungan dua hala Malaysia dan Indonesia bukan sahaja dalam bidang diplomatik dan ekonomi malah melangkaui bidang seni budaya, seiring dengan konsep Malaysia Madani.Perdana Menteri, Datuk Seri Anwar Ibrahim berkata demikian kepada media selepas menghadiri program bersama pempengaruh dan selebriti, di sini.Program 'Santai Bersama Anwar' dihadiri seniman, seniwati dan pempengaruh terkemuka Indonesia termasuk Melly Goeslow dan suami Anto Hoed, Mulan Jameelah, Selvi Kitty, Kartika Putri, Habib Usman, Iman Tang dan artis Malaysia Fazura."Seperti mana dalam negara MADANI ini, pemerkasaan ekonomi, budaya, seni...jadi selain daripada bicara soal kerjasama dua hala diplomatik dengan Presiden Jokowi, kita juga berbicara dengan pengusaha dan pelabur."Saya dapat satu penghormatan kerana seniman, seniwati dan 'influncer' terkemuka Indonesia, dapat kesempatan bersama dan saya manfaatkan juga dari pengalaman mereka, cadangan untuk bukan sahaja hubungan dua hala tetapi mengajar saya tentang erti pemerkasaan seni budaya," kata Anwar, di sini pada Isnin.

(Perdana Menteri, Datuk Seri Anwar Ibrahim)

Sementara itu, selebriti yang ditemui gembira dengan pertemuan yang diadakan.Ia sekali gus dapat menjadi medium buat mereka memberikan cadangan dan harapan kepada Perdana Menteri mengenai industri seni untuk kedua-dua negara.


Lahad Datu, Tawau pelbagaikan tanaman tingkat sumber pendapatan - Agong

LAHAD DATU, 4 September- Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bertitah agar masyarakat di Lahad Datu dan Tawau mempelbagaikan jenis tanaman di kawasan masing-masing.Titah baginda, ia bukan sahaja mampu memberi khasiat kesihatan, malah dapat menambah sumber pendapatan hasil jualan."Tanaman seperti yang dinyatakan Raja Permaisuri Agong...kerana itu adalah hasil, boleh kita jual dengan harga berpatutan."Sebab itulah saya bersyukur kerana dapat juga sempat merasa makan durian kampung yang lagi sedap...lebih daripada Musang King," titah Seri Paduka.Baginda bertitah demikian pada Majlis Santapan Bersama Kira-kira 1,000 Masyarakat Lahad Datu bersempena Program Kembara Kenali Borneo, di Dewan Perdana Lahad Datu, di sini malam ini.Daerah Lahad Datu merupakan destinasi kedua persinggahan Yang di-Pertuan Agong dan Raja Permaisuri Agong selepas Daerah Tawau.Seri Paduka Baginda berdua berkenan berangkat ke Sandakan bagi lawatan ke Pusat Pemulihan Orang Utan Sepilok, esok.

(Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah berkenan bertitah pada Majlis Santapan Bersama Masyarakat Lahad Datu di Dewan Perdana malam ini/Foto Bernama)


Rakyat Sarawak teruja nanti ketibaan konvoi diraja - Fadillah Yusof

(Timbalan Perdana Menteri, Datuk Seri Fadillah Yusof/Foto Bernama)

SUBANG, 4 September- Sarawak bersedia menyambut keberangkatan tiba Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah menerusi Kembara Kenali Borneo.Timbalan Perdana Menteri, Datuk Seri Fadillah Yusof berkongsi keterujaan rakyat Sarawak menanti ketibaan konvoi diraja ke negeri tersebut. Beliau yakin momentum kemeriahan sambutan oleh rakyat Sabah akan diteruskan di Sarawak, selain menjadi wadah Seri Paduka Baginda berdua mendekati penduduk setempat. "Rakyat mengharapkan supaya infrastruktur di Sabah itu diperbaiki...sama ada jalan, masalah air dan banjir dapat diselesaikan. Itu yang disampaikan sewaktu mereka berjumpa dengan Tuanku dan Tuanku sudah menyampaikan kepada YAB Ketua Menteri Sabah dan saya kira perkara ini akan sampai kepada YAB Perdana Menteri juga dan sudah pasti akan dibincang ke Kabinet bila selesai Kembara Kenali Borneo ini," katanya.Beliau ditemui media, di sini, sebaik tiba dari Tawau selepas menghadiri pelancaran Kembara Kenali Borneo.Konvoi berkenaan dijadual meneruskan perjalanan memasuki sempadan Sarawak, Khamis ini.

(Yang di-Pertuan Agong Al-Sultan Abdullah Ri'ayatuddin Al-Mustafa Billah Shah (tiga, kiri) berkenan melancarkan Kembara Kenali Borneo di Dewan Masyarakat Tawau pada Ahad (3 September). Turut berangkat Raja Permaisuri Agong Tunku Azizah Aminah Maimunah Iskandariah (tiga, kanan)/Foto Bernama)


Henti polemik perkauman, semua rakyat dijamin hak sama rata - PM

(Perdana Menteri Datuk Seri Anwar Ibrahim bersalaman bersama Menteri Sumber Manusia V. Sivakumar selepas merasmikan Majlis Pelancaran Program Lestari Niaga@Kuala Lumpur D’Medan Selera Madani di Kompleks Tun Sambanthan hari ini/Foto Bernama)

KUALA LUMPUR, 4 September- Semua pihak mesti menghentikan polemik perkauman, kerana rakyat dijamin hak sama rata dan keadilan.Merujuk modul Penghayatan Hadis 40 Imam Nawawi yang dilancarkan Kementerian Pendidikan pada 19 Ogos lepas, Perdana Menteri, Datuk Seri Anwar Ibrahim menegaskan, ia hanya disasarkan kepada murid beragama Islam.Tiada paksaan bagi bukan Islam untuk mempelajarinya. "Mata pelajaran ini untuk anak-anak Islam dalam mata pelajaran pengajian Islam, tanyalah dulu, janganlah marah dulu."Kalau hari ini saya datang ke Little India, pelampau-pelampau ini akan kata Anwar ini jaga India sahaja, tidak jaga Melayu...bila bercakap soal Melayu termasuk teks minta anak-anak Islam baca hadis, akan kata Anwar ini jaga Islam sahaja...semua tidak kena," katanya.

Beliau menyatakan demikian ketika melancarkan Program Lestari Niaga@Kuala Lumpur D’Medan Selera Madani di Kompleks Tun Sambanthan, di sini hari ini.

Jelas Perdana Menteri, menjadi tanggungjawab beliau sebagai pemimpin untuk memastikan Islam dihayati dan difahami dengan betul.

(Perdana Menteri Datuk Seri Anwar Ibrahim berucap pada Majlis Pelancaran Program Lestari Niaga@Kuala Lumpur D’Medan Selera MADANI di Kompleks Tun Sambanthan hari ini/Foto Bernama)

Pada majlis itu, Anwar turut mengumumkan peruntukan tambahan RM10 juta bagi menaik taraf gerai dan warung di seluruh Kuala Lumpur."Saya telah pastikan untuk kenaikan gerai-gerai termasuk kawasan peniaga Little India ini, kita tambah peruntukan dan untuk tahun ini kita tambah RM10 juta ringgit untuk tujuan itu," katanya.


Anwar tiba di Jakarta hadiri Sidang Kemuncak ASEAN ke-43

JAKARTA, 4 September- Perdana Menteri, Datuk Seri Anwar Ibrahim selamat tiba di ibu kota Indonesia bagi menghadiri Sidang Kemuncak ASEAN ke-43 dan Mesyuarat Berkaitan, di sini, yang bermula esok.Pesawat membawa beliau dan isteri, Datuk Seri Dr Wan Azizah Wan Ismail tiba pada pukul 3.20 petang waktu tempatan di Lapangan Terbang Antarabangsa Soekarno–Hatta.Ketibaan Perdana Menteri disambut Menteri Komunikasi dan Informasi Indonesia Budi Arie Setiadi, Menteri Luar Malaysia Datuk Seri Dr Zambry Abdul Kadir serta Duta Besar Malaysia ke Indonesia Datuk Syed Md Hasrin Tengku Hussin.Anwar mengetuai delegasi Malaysia ke sidang kemuncak itu dari 5 hingga 7 September iaitu yang kedua dihadirinya selepas Sidang Kemuncak ASEAN Ke-42 di Labuan Bajo.Ini adalah sidang kemuncak pertama beliau bersama tujuh Rakan Dialog ASEAN iaitu Australia, China, Jepun, India, Korea Selatan, Amerika Syarikat dan Kanada.Semasa persidangan itu, 11 pertemuan dua hala telah dijadualkan termasuk dengan Presiden Korea Selatan Yoon Suk Yeol; Perdana Menteri Australia Anthony Albanese; Naib Presiden Amerika Syarikat Kamala Harris; Perdana Menteri Kanada Justin Trudeau dan Perdana Menteri Jepun Fumio Kishida.

(Anwar mengetuai delegasi Malaysia ke sidang kemuncak itu dari 5 hingga 7 September iaitu yang kedua dihadirinya selepas Sidang Kemuncak ASEAN Ke-42 di Labuan Bajo/Foto PMO)


Kembara Kenali Borneo menuju Lahad Datu, Sandakan

(Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah berkenan bergambar kenanagan bersama orang ramai ketika singgah di kedai Keropok Lekor pada Kembara Kenali Borneo hari ini/Foto Bernama)

TAWAU, 4 September- Hari kedua Kembara Kenali Borneo menuju ke Lahad Datu dan Sandakan.Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah berkenan meninggalkan Tawau kira-kira pukul 8 pagi tadi bagi menelusuri Jalan Tawau ke Lahad Datu sejauh 149 Kilometer.Di sepanjang jalan Tawau ke Lahad Datu, Seri Paduka Baginda berkenan mencemar duli bermesra dengan masyarakat setempat selain berkenan berangkat ke Pejabat Esscom Lahad Datu.Ia bagi meninjau pengoperasian Esscom dalam menjaga aspek keselamatan di Pantai Timur Sabah.Sementara itu, Raja Permaisuri Agong pula berkenan mencemar duli memasak Bubur Lambuk dan Udang Masak Berlada bersama PUSPANITA Cawangan Lahad Datu.Seri Paduka Baginda berdua juga berkenan bersama-sama kira-kira 1,000 masyarakat dalam majlis santapan di Dewan Perdana Lahad Datu dan menyampaikan sumbangan kepada 100 golongan asnaf serta Orang Kurang Upaya (OKU).

(Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah berkenan meneruskan perjalanan menuju ke Lahad Datu pada Kembara Kenali Borneo hari ini/Foto Bernama)

Selepas Lahad Datu, Seri Paduka Baginda berdua berkenan berangkat meneruskan perjalanan ke Sandakan.Esok, Seri Paduka Baginda berdua dijangka akan berangkat ke Pusat Pemulihan Orang Utan Sepilok.Seri Paduka Baginda berdua juga akan ke Institut Perhutanan Telupid bagi acara memancing dan majlis santapan tengah hari.Serta dijangka berkenan menghadiri Majlis Santapan Makan Malam bersama masyarakat di Pentas Kebudayaan, Pekan Kundasang pada sebelah malam.Laporan Iswadiman Shamsuddin


Kerajaan lulus sebahagian permohonan pekerja asing bagi tiga sektor - PM

(Perdana Menteri, Datuk Seri Anwar Ibrahim menyempurnakan pelancaran Program Lestari Niaga@Kuala Lumpur D’Medan SeleraMADANI di Kompleks Tun Sambanthan/Foto Bernama)

KUALA LUMPUR, 4 September- Kerajaan meluluskan sebahagian permohonan pengambilan tenaga kerja asing dalam tiga sektor yang sebelum ini dibekukan.Perdana Menteri, Datuk Seri Anwar Ibrahim berkata ia melibatkan perkhidmatan gunting rambut, perusahaan tekstil dan perniagaan emas. "Oleh kerana keperluan segera untuk tiga kategori ini kita lulus tidak sepenuhnya dan saya minta dalam mesyuarat Jemaah Menteri hari Jumaat ini menteri akan bawa 'paper' supaya luluskan sebahagian," katanya.

(Perdana Menteri, Datuk Seri Anwar Ibrahim)

Beliau berkata demikian semasa berucap melancarkan Program Lestari Niaga@Kuala Lumpur D'Medan Selera Madani di Kompleks Tun Sambanthan, di sini hari ini.Pada masa sama, Anwar mahu golongan belia tempatan dilatih untuk mengisi keperluan tenaga kerja sektor tersebut."Dan syaratnya kementerian akan pastikan kita ada 'some training' dan insentif untuk pastikan anak-anak kita dilatih dan kerja kerana kita tak boleh teruskan macam ini.

15,000 tenaga kerja asing diperlukan Sementara itu, Menteri Sumber Manusia, V Sivakumar ketika ditemui media memaklumkan, kira-kira 15,000 tenaga kerja asing diperlukan dalam tiga sektor berkenaan."Walaubagaimanapun ada syarat-syarat tertentu bukan dibuka secara terbuka...mungkin kita akan melihat apakah kaedah terbaik untuk memastikan peniaga tempatan tidak teraniaya dengan kemasukan terlalu ramai pekerja asing," jelasnya.

Beliau turut menyambut baik saranan Perdana Menteri untuk melatih belia tempatan supaya berkecimpung dalam sektor tersebut."Kita harus melatih tenaga kerja sendiri untuk membolehkan Kementerian Sumber Manusia mewujudkan program latihan TVET kepada anak tempatan supaya mereka dapat mempelajari kemahiran yang terlibat," menurut beliau.


Jangan terlalu mudah keluar hukum syarak kerana berbeza politik

KUALA LUMPUR, 4 September -Hentikan segala kempen yang menyentuh sentimen keagamaan dan perkauman. Sebaliknya semua pihak yang terlibat dalam Pilihan Raya Kecil (PRK) Pulau dan Simpang Jeram dinasihatkan bersaing secara sihat dengan mengemukakan buah fikiran serta idea-idea untuk membangunkan rakyat.

Menerusi kenyataan media, Menteri di Jabatan Perdana Menteri (Hal Ehwal Agama), Datuk Dr Mohd Na'im Mokhtar menyeru semua pihak agar bertanggungjawab untuk menghormati kesucian agama Islam, menjaga perpaduan dan keamanan masyarakat pelbagai kaum dan agama dalam negara yang tercinta ini.

Beliau merujuk berita tular di media sosial berkaitan kenyataan seorang pemimpin politik yang menyatakan hukum haram memberikan undi kepada seorang calon yang bertanding pada PRK Parlimen Pulai.

“Saya ingin menzahirkan rasa bimbang terhadap kecenderungan pihak-pihak yang mengeluarkan hukum berkaitan syarak dengan sewenang-wenangnya tanpa disiplin yang sepatutnya. Perkara ini boleh menimbulkan salah faham dalam masyarakat dan mencemar kesucian ajaran Islam," menurut kenyataan tersebut.

Jelasnya, penggunaaan istilah Haram mengikut Kamus Dewan Bahasa dan Pustaka boleh didefinisikan kepada enam (6) maksud. Bagaimanapun, umumnya masyarakat di Malaysia mengaitkan penggunaan istilah haram dengan hukum syarak iaitu "hukum tegahan (dalam Islam) yang dijanjikan ganjaran pahala bagi orang yang mematuhinya dan dosa bagi orang yang mengingkarinya".

Selaku badan yang diberi amanah dalam menjaga dan memelihara kesucian agama Islam di negara ini, Dr Mohd Naim berkata Jabatan Perdana Menteri (Hal Ehwal Agama) amat khuatir dengan tindakan sesetengah pihak yang mengeluarkan kenyataan bersifat menghukum pihak-pihak yang tidak sealiran fahaman dengan kumpulan masing-masing.

“Situasi ini akan mencetuskan bibit-bibit perpecahan yang lebih serius dan mengancam keselamatan negara,” jelasnya.

Tambah Dr Mohd Naim, Malaysia mempunyai pihak berautoriti dalam mengeluarkan pandangan hukum atau fatwa mengenai sesuatu perkara.

“Saya berharap agar kita semua menghormati pihak berautoriti dan tidak terpengaruh dengan hukum-hukum yang dikeluarkan untuk tujuan kepentingan politik kumpulan."

(Menteri di Jabatan Perdana Menteri (Hal Ehwal Agama), Datuk Dr Mohd Na'im Mokhtar)


PM yakin Malaysia akan jadi negara terkemuka di rantau Asia

JOHOR BAHRU, 4 September- Anjuran program pembangunan pertanian, serta program industri dan transformasi digital mampu menjadikan Malaysia sebagai negara terkemuka di rantau Asia.Perdana Menteri, Datuk Seri Anwar Ibrahim berkata, beliau yakin impak daripada program tersebut boleh dilihat dalam tempoh dua hingga tiga tahun.Beliau juga menyeru semua pihak agar memberhentikan aktiviti 'sakau' (mengaut keuntungan tepi) bagi memastikan negara pada landasan tepat.Selain itu, Anwar turut memberitahu,  jaminan Kerajaan Perpaduan dalam memastikan isu perkauman sempit dan ekstremisme dapat dibendung, serta menjana ekonomi berimpak tinggi kepada negara."Orang terkaya di dunia (iaitu) ELon Musk (pemilik) dengan SpaceX, Starlink, Tesla (telah) pilih Malaysia sebagai ibu pejabat bagi rantau Asia."(Selain itu), Infineon, syarikat besar dari German datang (ke Malaysia) beberapa bulan yang lalu, nak memutuskan hendak melabur di mana, (sama ada) Malaysia atau Texas, Amerika Syarikat (atau) Kerajaan Jerman, yang pujuk (Infineon) kembangkan syarikat di Jerman."Dia tanya kerajaan ini (Malaysia) stabil atau tidak, dan kita jelaskan (bahawa) kerajaan ini adalah stabil (dan) Insya-Allah akan kekal sehingga empat tahun akan datang," katanya semasa program Jelajah Perpaduan Madani Pulai, di sini.Anwar turut memberi jaminan kepada pelabur bahawa tiada fahaman Taliban berada di dalam negara pada ketika ini.


PM tidak tolak ansur tindakan hasut rakyat

JOHOR BAHRU, 4 September- Kerajaan Perpaduan tidak akan sama sekali bertolak ansur terhadap mana-mana pihak yang menyentuh isu 3R - isu agama, bangsa dan institusi diraja.Tegas Perdana Menteri, Datuk Seri Anwar Ibrahim, semua pihak perlu tahu batas kebebasan bersuara untuk berbicara dan mengkritik kerajaan.Sebarang cubaan menghasut rakyat sehingga mencetuskan konflik dalam masyarakat yang berbilang kaum tidak boleh diterima sama sekali."Negara kita ada rule of law (peraturan perundangan), ada undang-undang dan peraturan."Kamu boleh bicara apa pun, boleh kritik siapa pun, (tetapi) kritik kerajaan, ada had dia. Kamu gunakan sentimen hasut orang Melayu benci pada Cina, kamu hasut orang guna agama untuk nyatakan kita semua ini macam kafir, saya tegaskan di sini, saya tidak akan tolak ansur," katanya semasa hadir Jelajah Perpaduan Madani Pulai di sini.Beliau bagaimapun tidak akan terlibat dalam urusan mengambil tindakan terhadap pesalah, sebaliknya akan menyerahkan tanggungjawab kepada Polis Diraja Malaysia (PDRM) dan Jabatan Peguam Negara.Selain itu, Anwar turut menyeru semua pihak agar menghentikan perbuatan 'mengharamkan' mana-mana pihak, yang disifatkan beliau sebagai tidak masuk akal.


Kerjasama institusi akademik Malaysia, Indonesia dilancar

JAKARTA, 3 September- Kerjasama institusi akademik antara Malaysia dan Indonesia dilancar, pada Ahad.Ia melibatkan Pusat Kajian Ikatan Malaysia-Indonesia (IKMI) Institut Pengajian Malaysia dan Antarabangsa (IKMAS), Universiti Kebangsaan Malaysia dan Program Pengajian Indonesia-Malaysia (IMSP) di Pusat untuk Pengajian Asia Timur, Universitas Prasetiya Mulya Indonesia.Perasmian kerjasama bagi membina rangkaian kolaboratif antara kedua-dua negara itu dilakukan Menteri Luar, Datuk Seri Dr Zambry Abd Kadir dan rakan sejawat dari Indonesia, Retno Marsudi di Institut Penyelidikan Ekonomi untuk ASEAN dan Asia Timur (ERIA), di sini.Zambry berkata kerjasama kedua-dua universiti adalah hasil daripada lawatan Perdana Menteri, Datuk Seri Anwar Ibrahim ke sini pada Januari dan lawatan Presiden Joko Widodo ke Malaysia pada Jun."Semasa lawatan ke Jakarta, Perdana Menteri menyeru Indonesia dan Malaysia untuk terus bekerjasama dalam isu serantau bagi menjamin kepentingan politik dan ekonomi kedua-dua negara," katanya dalam satu kenyataan.

(Perasmian kerjasama bagi membina rangkaian kolaboratif antara kedua-dua negara itu dilakukan Menteri Luar, Datuk Seri Dr Zambry Abd Kadir dan rakan sejawat dari Indonesia, Retno Marsudi/Foto Kementerian Luar Negeri)

Kedua-dua menteri turut mengulangi bahawa Indonesia dan Malaysia perlu membangun, mengekalkan dan terus memupuk hubungan baik antara kedua-dua negara.Zambry juga menggesa institusi akademik untuk menggalakkan hubungan baik dan saling menghormati kedua-dua negara seperti yang terkandung dalam Piagam ASEAN.


Sidang Kemuncak ASEAN ke-43, medan Malaysia bincang kerjasama lanjutan negara ASEAN

(Persekitaran Pusat Kovensyen Jakarta yang akan menjadi venue utama Sidang Kemuncak ASEAN ke-43 dari 5 hingga 7 September 2023/Foto Bernama)

JAKARTA, 3 September- Sidang Kemuncak ASEAN Ke-43 dan Sidang Kemuncak Berkaitan di Jakarta, Indonesia akan bermula Selasa ini hingga 7 September.Ia akan menjadi medan membincangkan isu susulan berhubung kerjasama lanjutan dengan negara-negara Asean termasuk ekonomi dan juga aspek sekuriti makanan negara.Sidang Kemuncak kali ini merupakan sidang pertama bagi Perdana Menteri, Datuk Seri Anwar Ibrahim bersama tujuh Rakan Dialog ASEAN iaitu Australia, China, Jepun, India, Republik Korea, Amerika Syarikat dan Kanada serta Sidang Kemuncak ASEAN Campur Tiga, Sidang Kemuncak Asia Timur dan Sidang Kemuncak ASEAN-Pertubuhan Bangsa Bersatu (PBB).Menurut Menteri Luar, Datuk Seri Dr. Zambry Abdul Kadir isu sekuriti makanan negara juga antara yang akan dibincang dalam sidang kali ini.Selain turut memberi fokus kepada isu dalaman ASEAN serta menyentuh isu penting dalam dan luar rantau ASEAN."Sidang kemuncak merupakan platform hubungan bagaimana kita melihat dalam konteks yang lebih luas...dalam masa yang sama akan kita kemukakan jalan-jalan penyelesaian."Dan dalam usaha negara ASEAN dan negara-negara yang berkenaan untuk kita bincangkan berdasarkan perkara-perkara yang telah dipersetujui bersama...bagi kita mencapai penyelesaian dan kalau sekiranya ada konflik dan sebagainya," katanya dalam sidang media di sini.

(Menteri Luar, Datuk Seri Dr. Zambry Abdul Kadir)

Sidang Kemuncak ASEAN Ke-43 akan didahului dengan beberapa mesyuarat peringkat Menteri Luar Negeri ASEAN, esok.Zambry berharap penyertaan Malaysia dapat mengukuhkan lagi Kepusatan ASEAN di rantau Indo-Pasifik serta menggalakkan keterangkuman dan keterbukaan ASEAN dalam menjalin hubungannya dengan rakan-rakan luar.Ketibaan Perdana Menteri esok akan diiringi isteri Datin Seri Dr. Wan Azizah Wan Ismail serta Menteri MITI, Tengku Datuk Seri Zafrul Tengku Abdul Aziz.Pada Selasa, Perdana Menteri akan menghadiri Upacara Perasmiaan ASEAN-Indo Pacific Forum (AIPF) serta 11 Pertemuan Dua Hala sepanjang sidang berlangsung.Selain itu, pertemuan dengan rakyat Malaysia dan sahabat Indonesia juga dijadual dalam Program Temu Anwar. Penglibatan Malaysia ke Sidang Kemuncak ASEAN Ke-43 merupakan komitmen teguh negara terhadap usaha pembinaan komuniti ASEAN, hubungan ASEAN dengan rakan kongsi luar serta usaha menggalakkan keamanan dan kestabilan tatkala menghadapi evolusi geopolitik serantau yang kian mencabar.Ia juga merupakan medium terbaik kepada Malaysia dalam meneruskan agenda serta mengetengahkan suara, pandangan dan kepentingan negara di rantau ini. Sekali gus dapat meningkatkan imej dan kedudukan Malaysia di mata dunia.Laporan Aiza Farina Adam dari Jakarta.


Segerakan projek tambah baik kemudahan HSA, terutama ruang parkir - PM

JOHOR BAHRU, 3 September- Perdana Menteri, Datuk Seri Anwar Ibrahim mahu projek tambah baik kemudahan Hospital Sultanah Aminah (HSA), di sini, terutama ruang parkir kenderaan bernilai RM500 juta disegerakan.Ini berikutan, ia menjadi faktor penyumbang kepada kesesakan di hospital tertua di negeri itu.Tegas Anwar, fasa pertama bagi pembinaan ruang parkir bertingkat perlu dimulakan tahun ini."Jadi kita selesaikan parkir...jadi parkir itu tidak harus mengganggu pelan perancangan pembinaan semula beberapa blok."Seperti kita tahu, tanah ini hampir 100 ekar tapi kalau kita guna pelan asal, tanah itu sudah mencukupi...jadi rencana sekarang ialah membangunkan beberapa kompleks bangunan tingkat tinggi supaya dapat memenuhi keperluan," katanya.

(Perdana Menteri, Datuk Seri Anwar Ibrahim ketika ditemui pemberita semasa lawatan di HSA hari ini)

Lawatan dibuat selepas mendapat laporan mengenai kesesakan di premis berkenaan sejak sekian lama dan memerlukan peruntukan segera, bagi tujuan tambah baik.Peruntukan RM500 juta tersebut sebelum ini telah mendapat kelulusan daripada Kementerian Kewangan dan Kementerian Ekonomi.Tumpuan ketika ini adalah untuk menyelesaikan isu mendesak berkaitan HSA, sebelum membuka ruang kepada cadangan pembinaan HSA2.


Temu Anwar di Jakarta pada Selasa

KUALA LUMPUR, 2 September- Temu Anwar buat julung kali akan diadakan di luar negara pada Selasa depan di Jakarta, Indonesia.Perdana Menteri, Datuk Seri Anwar Ibrahim mengajak orang ramai untuk hadir ke acara itu yang akan diadakan di Redtop Hotel & Convention Centre, Jakarta mulai pukul 7.00 malam.“Saya jemput semua, termasuk mahasiswa dan anak muda untuk ikut serta bersama saya dan selebritas (selebriti) terkenal Indonesia saudara Raffi Ahmad dan isteri saudari Nagita Slavina.“Saya amat berharap dapat bertemu dengan seramai mungkin sahabat dari Indonesia, selain mahasiswa dan rakyat Malaysia di Indonesia,” kata Anwar menerusi catatan dalam Facebooknya.Pendaftaran boleh dibuat menerusi laman sesawang temuanwar.com.

Temu Anwar adalah sebuah program dialog anak muda bersama Perdana Menteri yang diadakan khusus bagi memberi ruang kepada setiap lapisan masyarakat terutama anak muda untuk mengutarakan soalan secara langsung.


Anwar mahu skop tugas JAN diperluaskan

PUTRAJAYA, 1 September - Bidang kuasa Jabatan Audit Negara, JAN perlu diperkukuh dan diperluas, agar dapat merangkumi peranan institusi hisbah atau 'ombudsman'Perdana Menteri, Datuk Seri Anwar Ibrahim yang juga Menteri Kewangan berkata perkara tersebut masih di peringkat perbincangan untuk memastikan perkara itu dapat direalisasikan."Saya kini meneliti supaya skop tugas Jabatan Audit Negara (JAN) diperkukuh dan diperluaskan upaya tidak boleh merangkul apa yang disebut Institusi Hisbah atau 'Ombudsman'."Perkara ini masih dalam perbincangan api yang penting kita perluaskan bidang tugas Jabatan Audit Negara," katanya ketika ditemui media selepas mengadakan perjumpaan bersama warga Jabatan Audit Negara di sini hari ini.Tegas Anwar, peranan audit itu perlu 'disegani' bukan sahaja audit daripada segi kewangan tetapi juga daripada segi pematuhan kepada peraturan dan prinsip bagi mengelak kecurangan sama ada dalam bentuk rasuah, ketirisan atau kecuaian.Menurut Anwar, pengabaian terhadap budaya tidak mengendahkan teguran LKAN perlu dinoktahkan terutamanya teguran terhadap salah guna kuasa, kecuaian atau penipuan.Sementara itu, Anwar juga mahu Laporan Audit Negara yang dikeluarkan setiap tahun, dibawa dan dibahaskan di Parlimen.Tambah Anwar, perkara tersebut penting bagi memastikan tiada ketirisan yang berlaku serta memperbaiki kelemahan sekiranya wujud dalam kerajaan. "Saya akan pastikan ia dibahaskan. Kalau ada kelemahan kita baiki. Kalau ada pelanggaran kita betulkan. Kalau benar ada penyalahgunaan kuasa kita pasti ambil tindakan", katanya dalam ucapan pada sesi perjumpaan Perdana Menteri bersama pengurusan dan warga Jabatan Audit Negara di sini, hari ini.Justeru, Kementerian Kewangan, perlu mengetuai tugas untuk meneliti semua laporan serta memastikan pematuhan dibuat semua jabatan yang terlibat.


NIMP 2030: Pemacu utama pertumbuhan ekonomi negara

KUALA LUMPUR, 1 September - Pelaksanaan Pelan Induk Perindustrian Baharu 2030 (NIMP 2030), mengukuhkan kedudukan Malaysia, sebagai pemacu utama pertumbuhan ekonomi. Memerlukan anggaran pelaburan mencecah RM95 bilion, sepanjang tempoh tujuh tahun pelaksanaan, Perdana Menteri, Datuk Seri Anwar Ibrahim yakin pelan berkenaan menyediakan hala tuju yang jelas untuk pembangunan sektor pembuatan." NIMP 2030 berpadukan pendekatan berdasarkan misi. Ia juga merupakan satu polisi bersifat horizontal yang bukan sahaja menggembleng keseluruhan ekosistem pembuatan tetapi juga seluruh negara untuk memacu transformasi perindustrian dan merealisasikan visi negara", ujarnya ketika berucap pada pelancaran NIMP 2030 di ibu negara.Menurut Anwar, NIMP akan dilaksanakan melalui pendekatan seluruh negara yang bukan sahaja melibatkan jentera kerajaan tetapi juga sektor swasta. Justeru, tadbir urus awam-swasta bakal diwujudkan bagi memastikan pelaksanaan itu tepat pada masanya dan berkesan.Dalam pada itu, Anwar menjelaskan NIMP 2030, menggunakan pendekatan berasaskan misi jelas yang akan merangsang bukan sahaja keseluruhan ekosistem pembuatan, tetapi juga memacu transformasi perindustrian. Projek-projek yang dijalankan, dijangka mempercepat pembangunan ekosistem inklusif menyepadukan perusahaan kecil dan sederhana, PKS ke dalam rantaian nilai dan meningkatkan keseluruhan industri.Tambahnya, pelan berkenaan bakal meningkatkan nilai tambahan pembuatan kepada RM587.5 bilion menjelang 2030."Ini menunjukkan peningkatan sebanyak 61 peratus yang diperolehi oleh intervensi NMP 2030 untuk sektor berimpak tinggi E&E, kimia, EV, aeroangkasa dan bahan seperti mineral dan logam", ujar Anwar.Pelan induk baharu itu, menyaksikan lebih banyak projek berasaskan misi, MBP dalam tempoh terdekat.

(Perdana Menteri, Datuk Seri Anwar Ibrahim)


Gilap Malaysia sebagai negara hebat - Anwar

PUTRAJAYA, 30 Ogos- Perpaduan penting dalam mempertahankan kemerdekaan negara seterusnya bagi menggilap Malaysia sebagai sebuah negara hebat. Perdana Menteri, Datuk Seri Anwar Ibrahim berkata, hasrat itu boleh dicapai kerana Malaysia mempunyai limpahan pekerja yang boleh diangkat sebagai pakar teknologi dan profesional yang mampu bersaing di peringkat antarabangsa."Cita-cita dan harapan kita agar negara ini harus bersatu dan merangka ekonomi Madani yang mampan serta jaminan keadilan untuk semua rakyat negara yang pelbagai kaum dan agama."Ia tidak mudah diurus, setiap hal akan menimbulkan kesangsian dan sensitiviti", kata Anwar.Mari kita manfaatkan waktu yang ada di sisa-sisa hidup kita ini untuk berbuat bakti kepada diri, keluarga dan masyarakat kita. "Yakinlah negara ini bukan biasa. negara ini punya hasil mahsul yang hebat melimpah ruah",katanya demikian pada amanat pertama Hari Kebangsaan di hadapan lebih 7,000 hadirin di Pusat Konvensyen Antarabangsa Putrajaya di sini.Menurut Anwar, bagi memastikan Malaysia maju, semua lapisan rakyat perlu berjiwa merdeka dengan tidak menjadi perkakas dan dieksploitasi golongan elit untuk mengaut keuntungan peribadi.Katanya kerajaan memberi jaminan, hak setiap rakyat termasuk perkara termaktub dalam Perlembagaan seperti keistimewaan Bumiputera serta Islam sebagai agama Persekutuan terus dipertahan. Turut hadir pada program berkenaan, kedua-dua Timbalan Perdana Menteri Datuk Seri Dr Ahmad Zahid Hamidi dan Datuk Seri Fadillah Yusof, menteri-menteri Kabinet, pegawai kanan kerajaan, wakil penduduk dan pelajar sekolah.


Gaji rakyat lebih baik antara fokus NIMP 2030 - PM

KUALA LUMPUR, 1 September- Pelan Induk Perindustrian Baharu 2030 (NIMP 2030) merupakan komponen utama Ekonomi MADANI yang menyokong realisasi pembaharuan ekonomi, sekali gus bakal menyediakan peluang pekerjaan dengan kadar gaji lebih baik.Perdana Menteri, Datuk Seri Anwar Ibrahim berkata, pekerjaan dengan gaji yang lebih baik dan perkongsian kekayaan akan membina masyarakat yang lebih adil dan makmur.“Peluang pekerjaan bernilai tinggi penting untuk menaik dan memperluaskan masyarakat kelas pertengahan.

“Kerjasama awam-swasta akan dipertingkatkan dalam program TVET (Pendidikan dan Latihan Teknikal dan Vokasional) dan STEM (Sains, Teknologi, Kejuruteraan dan Matematik), memastikan pemerolehan kemahiran yang diperlukan oleh industri," katanya semasa melancarkan NIMP 2030 di sini.

Pelan itu bakal menghidupkan semula sektor pembuatan bagi memastikan negara kekal berdaya saing, serta meletakkan Malaysia sebagai kuasa ekonomi serantau.

Menerusi NIMP 2030, gaji median atau penengah upah untuk sektor pembuatan dijangka naik 9.6%, mencecah RM4,510 daripada RM1,976.

Sektor pembuatan berdiri sebagai kuasa penting untuk memacu pertumbuhan dan pembangunan ekonomi negara dengan menjadi penyumbang penting kepada Keluaran Dalam Negeri Kasar (KDNK) yang menyediakan pekerjaan bagi 2.7 juta individu.

Anwar berkata, kerajaan komited sepenuhnya untuk menyokong pelaksanaan NIMP 2030 yang memerlukan anggaran jumlah pelaburan sebanyak RM95 bilion sepanjang tempoh tujuh tahun pelaksanaannya.

Pelaburan itu sebahagian besarnya daripada sektor swasta, digunakan daripada ekuiti swasta, modal dan pasaran kewangan.

"Hampir 10% akan diperuntukkan oleh kerajaan untuk membantu memangkin dan memberi insentif kepada pelaburan ini melalui Dana Pembangunan Perindustrian NIMP dan Dana Pelaburan Bersama Strategik NIMP.

“Kerajaan akan memastikan ia dilaksanakan secara teliti. Kami akan menubuhkan Majlis NIMP 2030 Negara dengan penyertaan daripada wakil kementerian dan industri berkaitan,” katanya.

Hadir sama pada pelancaran itu adalah Timbalan Perdana Menteri, Datuk Seri Dr Ahmad Zahid Hamidi, Menteri Pelaburan, Perdagangan dan Industri, Tengku Datuk Seri Zafrul Tengku Abdul Aziz, Timbalan Menteri Pelaburan, Perdagangan dan Industri, Liew Chin Tong, Ketua Setiausaha Kementerian Pelaburan, Perdagangan dan Industri, Datuk Seri Isham Ishak dan pemain industri.

(Anwar Ibrahim (tengah) bersama Ahmad Zahid Hamidi (kiri) dan Tengku Zafrul Tengku Abdul Aziz (kanan)dalam pelancaran NIMP 2030 di Kuala Lumpur)


PM jamin semua sekolah ada prasarana asas pada Oktober

PUTRAJAYA, 30 Ogos- Kerajaan memberi jaminan penyediaan prasarana asas yang munasabah di kesemua sekolah seluruh negara menjelang penghujung tahun ini.Perdana Menteri, Datuk Seri Anwar Ibrahim berkata, manfaat itu melibatkan kemudahan seperti bumbung dan tandas sekolah."Alhamdulillah pada tahun ini, sebelum akhir tahun, secara spesifiknya pada Oktober, semua sekolah dalam negara (iaitu) Sekolah Kebangsaan, Sekolah Jenis Kebangsaan Cina, Sekolah Jenis Kebangsaan Tamil, Sekolah Arab, (dan) semua tanpa kecuali, kita jamin mempunyai prasarana asas yang munasabah termasuk bumbung dan tandas."Bagi saya, ini jauh lebih bermakna bagi jutaan ibu bapa dan anak-anak murid (berbanding) daripada mercu tanda dan gedung hebat dan besar," katanya semasa berucap pada Majlis Amanat Perdana Hari Kebangsaan bersama Perdana Menteri di sini.Beliau menyampaikan amanat pertamanya sempena Hari Kebangsaan sejak mengambil alih jawatan Perdana Menteri pada November tahun lepas.Sementara itu, Anwar berkata, Malaysia bakal menjadi negara industri berteknologi tinggi dengan transformasi digital yang memberi ratusan ribu peluang kepada anak muda negara dalam bidang pekerjaan baharu.Ia akan terlaksana menerusi Pelan Induk Perindustrian Baharu 2030 (NIMP 2030) yang bakal dilancarkan pada 1 September ini."Dua hari lagi kita akan luncurkan (lancarkan) Pelan Perindustrian Negara, bukan seperti pelan perindustrian yang biasa, tetapi melakukan anjakkan supaya tidak memutuskan ke arah sektor, tetapi ke arah matlamat dan misi menjadikan Malaysia negara industri dengan teknologi tinggi, dengan transformasi digital dan memberi ruang bagi ratusan ribu anak-anak muda dalam bidang pekerjaan baru," katanya.Jelasnya lagi, negara telah memperoleh kembali perhatian beberapa syarikat besar seperti Tesla Inc dari Amerika Syarikat, Geely dari China serta Infineon Technologies dari Jerman yang bersetuju menjadikan Malaysia pangkalan pelaburan penting.Kerajaan juga akan melaksanakan kajian separuh penggal Rancangan Malaysia Ke-12 (RMKe-12) sejurus selepas pelancaran NIMP 2023.


Polis Johor tubuh pasukan pantau isu 3R di media sosial

(Ketua Polis Johor, Kamarul Zaman Mamat/FOTO BERNAMA)

MUAR, 29 Ogos - Polis memantau penyokong parti politik yang memuat naik hantaran berkaitan isu ' 3R’ (raja, agama, dan kaum) di media sosial, tegas Ketua Polis Johor, Kamarul Zaman Mamat.Menurut Kamarul Zaman, polis menubuhkan pasukan khas bagi memantau golongan itu yang cuba membangkitkan isu 3R sepanjang kempen Pilihan Raya Kecil (PRK) Parlimen Pulai dan Dewan Negeri Simpang Jeram.“Dalam pemantauan kita pun, kita tubuhkan pasukan untuk menyiasat ataupun memastikan dan mengawal (hantaran di media sosial seperti) TikTok dan sebagainya.“Dan apa-apa yang berlaku yang melibatkan kesalahan kita akan buat laporan polis dan kita akan jalan siasatan.“Sama ada betul atau tidak betul itu lain cerita. Siasatan kita akan jalankan,” katanya pada sidang media di Dewan Perumahan PDRM, di sini, hari ini.Sementara itu, beliau berkata polis menerima 11 laporan sepanjang pilihan raya bagi kedua-dua kawasan itu dari 26 Ogos hingga semalam.Bagaimanapun, katanya kebanyakan laporan yang diterima polis hanya membabitkan bahan kempen PRK.

Namun, daripada jumlah itu 1 kertas siasatan telah dibuka melibatkan Presiden PAS, Tan Sri Abdul Hadi Awang ketika kempen di Simpang Jeram pada 26 Ogos lalu."Kertas siasatan terhadap Abdul Hadi dibuka mengikut Sekyen 4(1) Akta Hasutan 1948 dan Seksyen 233 Akta Komunikasi dan Multimedia 1998," tambah Kamarul Zaman.Katanya, setakat semalam Daerah Johor Bahru Utara menerima laporan tertinggi iaitu tujuh, diikuti Johor Bahru Selatan (tiga), Iskandar Puteri (satu).Tambah beliau, 11 permit ceramah telah diluluskan  di kawasan Simpang Jeram dan dua lagi permohonan di tolak kerana berada di luar kawasan kempen.“Kekuatan anggota yang bertugas sepanjang tempoh berkempen bagi kawasan Simpang Jeram adalah seramai 381 pegawai dan anggota dan 708 terlibat semasa hari mengundi,” tambah beliau.PRK Johor bagi Parlimen Pulai dan Dewan Negeri Simpang Jeram diadakan susulan kematian penyandang kedua-dua kerusi berkenaan, Allahyarham Datuk Seri Salahuddin Ayub pada 23 Julai lalu.SPR menetapkan 9 September ini bagi hari mengundi di kedua-dua kawasan itu.


RM2 bilion dana Fasiliti Peralihan Tenaga Negara - PM

KUALA LUMPUR, 29 Ogos- Peruntukan sebanyak RM2 bilion akan disediakan sebagai dana awal bagi Fasiliti Peralihan Tenaga Negara.

Menurut Perdana Menteri, Datuk Seri Anwar Ibrahim, ia bertujuan memastikan kelancaran sumber kewangan bagi projek peralihan tenaga kerana berdepan kekangan kewangan dan potensi pulangan pasaran.Projek peralihan itu merangkumi pelaburan dalam sektor kenderaan elektrik (EV), hidrogen dan teknologi pemerangkapan serta penggunaan dan penyimpanan karbon (CCUS)."Dalam dekad ini sahaja, kerajaan memerlukan antara RM60 bilion dan RM90 bilion untuk diperuntukkan bagi projek penting, antara lain pengembangan pengangkutan awam, pengukuhan infrastruktur grid dan latihan semula modal insan. "Memandangkan keadaan semasa Malaysia dalam teknologi penyahkarbonan yang belum matang, kemajuan kita akan bergantung kepada sumber tenaga alternatif dan kemantapan kerjasama serantau dan antarabangsa. "Sehubungan itu, kerajaan akan memperuntukkan RM2 bilion sebagai dana asas untuk Fasiliti Peralihan Tenaga Negara," katanya.

(Datuk Seri Anwar Ibrahim berucap pada Majlis Pelancaran Pelan Hala Tuju Peralihan Tenaga Negara (NETR) hari ini/Foto Bernama)

Beliau berucap pada Majlis Pelancaran Pelan Hala Tuju Peralihan Tenaga Negara (NETR), di sini hari ini.Kerajaan menyasarkan 70 peratus kapasiti terpasang tenaga boleh diperbaharui menjelang 2050.


Negeri belum menganggotai MKI disaran sertai segera – Sultan Selangor

(Perdana Menteri Datuk Seri Anwar Ibrahim yang juga Timbalan Pengerusi  Majlis Kebangsaan Bagi Hal Ehwal Agama Islam Malaysia hadir sama pada mesyuarat kali ke-70 itu/Foto Fath Rizal JPM)

SHAH ALAM, 28 Ogos -Sultan Selangor Sultan Sharafuddin Idris Shah menzahirkan harapan supaya negeri-negeri yang masih belum menganggotai Majlis Kebangsaan Bagi Hal Ehwal Agama Islam Malaysia (MKI) dapat menyahut pelawaan seterusnya menganggotai platform musyawarah itu secara rasmi.

“Suka beta mengingatkan bahawa MKI adalah sebuah institusi yang mendapat perkenan Majlis Raja-Raja, bukan sahaja daripada segi penubuhan, malah daripada segi keahliannya, titah baginda pada Mesyuarat Majlis Kebangsaan Bagi Hal Ehwal Agama Islam Malaysia Kali ke-70 di Masjid Sultan Salahuddin Abdul Aziz Shah, di sini hari ini.

Baginda yang juga Pengerusi MKI bertitah bahawa keanggotaan utama dalam MKI adalah daripada wakil negeri-negeri yang memainkan peranan amat penting dalam menyelaras hal ehwal Islam.

Walaupun telah banyak kejayaan dicapai melalui rundingan di platform MKI, namun masih terdapat pelbagai perkara yang masih belum dan memerlukan penglibatan semua ahli-ahli mesyuarat mencetuskan idea dan buah fikiran bernas.

“Peradaban manusia yang terus berkembang memerlukan institusi agama bergerak secara lebih dinamik serta berpandangan jauh kehadapan. Ia tidak akan tersasar selagi mana berpaksikan kepada objektif hukum syarak iaitu menjaga maslahah agama, nyawa, akal dan keturunan, menegakkan kebaikan dan mencegah anasir-anasir yang membawa keburukan, titah baginda.

Sultan Selangor juga mahu MKI berperanan secara optimum selari fungsinya sebagaimana digariskan dalam Peraturan-Peraturan MKI 2022.

Pada majlis itu, Perdana Menteri Datuk Seri Anwar Ibrahim yang juga Timbalan Pengerusi Majlis itu, turut hadir.

BERITA BERKAITANKerajaan Perpaduan sedia tambah baik hal ehwal Islam di Malaysia

Terdahulu dalam titah sama, baginda menyatakan rasa dukacita terhadap kecenderungan sesetengah pihak membangkitkan pendapat dan pandangan secara terbuka berkaitan beberapa isu sensitif yang seharusnya dibincangkan melalui forum MKI.

“Walaupun mereka menyatakan tujuannya adalah untuk menegakkan hujah, tapi kenapa sampai menimbulkan keraguan tentang kearifan para mufti yang memahami ilmu falak dan mengambil keputusan yang tidak bertepatan dengan apa yang telah dipersetujui,” titah baginda.

Sultan Selangor merujuk pihak yang mempertikai keadah rukyah dalam menetapkan tarikh permulaan Ramadan serta menentukan anak bulan Syawal seperti yang telah dipersetujui dalam mesyuarat pegawai-pegawai kanan negara Brunei, Indonesia, Malaysia dan Singapura.

"Sedangkan kaedah rukyah ini bertepatan dan selari dengan sandaran agama kita yang mengambil kira ilmu hisab dan sains astronomi moden."

Atas perkara itu, baginda menyarankan bagi mengelak sebarang kekeliruan pada masa hadapan, Jabatan Kemajuan Islam Malysia (JAKIM) mengeluarkan satu ketetapan muktamad berkaitan kaedah penentuan tarikh permulaan Ramadan serta menentukan anak bulan Syawal melalui rukyah dan hisab.

(Mesyuarat Majlis Kebangsaan Bagi Hal Ehwal Agama Islam Malaysia Kali ke-70 di Masjid Sultan Salahuddin Abdul Aziz Shah/Foto Fath Rizal JPM)


Jawatankuasa khas kaji kompetensi DUN gubal undang-undang syariah perlu disegerakan

(Sultan Selangor Sultan Sharafuddin Idris Shah dan Perdana Menteri Datuk Seri Anwar Ibrahim/Foto SUhairi JPM)

SHAH ALAM, 28 Ogos -Sultan Selangor Sultan Sharafuddin Idris Shah hari ini bertitah satu Jawatankuasa Khas perlu segera ditubuhkan bagi membuat kajian yang mendalam dan kritikal tentang kompetensi Dewan Undangan Negeri-negeri untuk menggubal undang-undang Islam di bawah Enakmen negeri serta bidang kuasa Mahkamah Syariah.

Sultan Sharafuddin yang juga Pengerusi Majlis Kebangsaan Bagi Hal Ehwal Agama Islam Malaysia (MKI) bertitah ini berikutan kebelakangan ini banyak kes yang sedang dibicarakan di bawah bidang kuasa Mahkamah Syariah dicabar di Mahkamah Persekutuan, khususnya berkaitan kompetensi Dewan Undangan Negeri (DUN) di dalam membuat dan meluluskan undang-undang Islam (Syariah) serta bidang kuasa Mahkamah Syariah yang mendengarnya.

“Trend sebegini menggambarkan kedudukan enakmen-enakmen negeri yang melibatkan peruntukan bagi kesalahan-kesalahan jenayah Syariah semakin tercabar, yang sekali gus menjejaskan bidang kuasa Mahkamah Syariah di negeri-negeri untuk membicarakannya,” titah baginda.

Sultan Selangor bertitah demikian pada Mesyuarat Majlis Kebangsaan Bagi Hal Ehwal Agama Islam Malaysia Kali ke-70 di Masjid Sultan Salahuddin Abdul Aziz Shah, di sini hari ini.

Hadir sama Perdana Menteri Datuk Seri Anwar Ibrahim yang juga Timbalan Pengerusi Majlis berkenaan.

Justeru, baginda berpandangan penyelesaian hanya boleh dibuat melalui tindakan legislatif dengan membuat pindaan tertentu kepada peruntukan undang-undang yang berkaitan bagi membolehkan kuasa yang lebih luas diberikan kepada DUN di dalam menggubal peruntukan berkaitan dengan kesalahan jenayah Syariah bagi orang Islam.

“Dengan mengambil pertimbangan keadaan yang sedang kita hadapi ini, Beta berpandangan, adalah perlu satu Jawatankuasa Khas ditubuhkan bagi membuat kajian yang mendalam dan kritikal tentang persoalan undang-undang yang berbangkit berikutan dari keputusan yang dibuat oleh Mahkamah Persekutuan berkaitan kompetensi DUN dalam kerangka yang ditetapkan oleh Perlembagaan Persekutuan,” titah Sultan Selangor.

Titah baginda, Jawatankuasa Khas itu perlu mengemukakan cadangan pindaan terhadap undang-undang yang berkaitan termasuklah peruntukan-peruntukan Perlembagaan Persekutuan supaya satu penyelesaian menyeluruh terhadap isu-isu itu dapat dibuat.

“Jawatankuasa Khas ini hendaklah dianggotai oleh pakar undang-undang Perlembagaan, undang-undang sivil dan Syariah serta ahli-ahli akademik, dan tidak ketinggalan pengamal undang-undang yang mempunyai kelayakan, kemahiran dan pengalaman yang luas dalam kedua-dua bidang undang-undang sivil dan Syariah,” titah baginda.

Susulan itu, Sultan Sharafuddin berharap Menteri di Jabatan Perdana Menteri (Hal Ehwal Agama) Datuk Dr Mohd Na'im Mokhtar yang turut hadir pada mesyuarat itu, dapat mengambil langkah-langkah segera bagi pembentukan Jawatankuasa Khas berkenaan dan mengemukakan syor kepada MKI, seterusnya Majlis Raja-Raja ke arah penyelesaian kepada permasalahan berkenaan.

(Mesyuarat Majlis Kebangsaan Bagi Hal Ehwal Agama Islam Malaysia Kali ke-70/Foto Suhairi JPM)

Sementara itu, Sultan Selangor memaklumkan Mesyuarat MKI pada sidang kali ini akan membincangkan satu kertas dasar berkaitan penggunaan kalimah Allah oleh orang bukan Islam dengan menggariskan panduan yang lengkap dan komprehensif.

“Segala keputusan yang dicapai oleh MKI berkaitan isu kalimah Allah ini nanti akan diangkat kepada Majlis Raja-Raja pada mesyuaratnya yang akan datang, dan dengan itu satu dasar berhubung penggunaan kalimah Allah oleh orang bukan Islam di negara ini dimuktamadkan,” titah baginda.

Sultan Sharafuddin bertitah pada 7 Jun lepas, dalam pertemuan dan perbincangan baginda bersama Perdana Menteri, baginda selaku Pengerusi MKI telah menyuarakan pandangan baginda kepada Perdana Menteri, bahawa isu berhubung penggunaan kalimah Allah oleh orang bukan Islam perlu dibincangkan terlebih dahulu pada peringkat MKI.

“Pandangan Beta ini juga telah dipersetujui oleh Kebawah Duli Yang Maha Mulia Seri Paduka Baginda Yang di-Pertuan Agong.

“Hal ini selaras dengan fungsi MKI yang bertanggungjawab menasihati Raja-Raja Melayu dalam menambah baik tadbir urus hal ehwal Islam,” titah baginda..

Sultan Selangor bertitah baginda juga berpandangan, memandangkan isu penggunaan kalimah Allah oleh orang bukan Islam ini merupakan isu yang sensitif dalam kalangan penganut Agama Islam di Malaysia serta melibatkan penggunaan kalimah Allah oleh sebahagian orang Kristian di negeri Sabah dan Sarawak ini, maka ia perlu dikaji dan diteliti dengan mendalam dan dimuktamadkan segera dengan penuh hikmah dan tanggungjawab. -BERNAMA


KPM laksana penandaan opsyen mata pelajaran tangani isu kekurangan guru

BATU PAHAT, 27 Ogos - Kementerian Pendidikan (KPM) berusaha untuk menyelesaikan isu kekurangan guru secara berperingkat dengan melaksanakan Penandaan Opsyen Mata Pelajaran Guru bagi beberapa subjek teras di negara ini.Timbalan Menteri Pendidikan, Lim Hui Ying berkata ini susulan KPM hanya mengambil 15 guru untuk subjek major Bahasa Cina bagi tahun 2023.Katanya, angka itu sebahagian daripada 600 guru pelatih yang mengikuti pengajian Program Ijazah Sarjana Muda Perguruan (PISMP).“Hakikatnya, kekurangan guru bukan sahaja berlaku di Sekolah Jenis Kebangsaan Cina (SJKC) dan Sekolah Jenis Kebangsaan Tamil (SJKT) malah berlaku di Sekolah Kebangsaan.“KPM kini sedang giat berusaha untuk melaksanakan proses penandaan opsyen mata pelajaran pengajaran para guru khususnya bagi SJKC dan SJKT di seluruh negara demi mendapatkan data guru mengikut mata pelajaran yang tulen serta komprehensif.“Usaha ini sangat mustahak bagi mengenal pasti dan menangani isu lebihan guru bagi opsyen Bahasa Cina, Bahasa Tamil dan kekurangan guru dalam opsyen lain. “Melalui proses penandaan ini, kementerian dapat mengenal pasti isu-isu keperluan opsyen guru di SJKC dan SJKT dengan lebih terperinci dari aspek lebihan keperluan opsyen, serta tindakan susulan yang perlu diambil,” kata beliau ketika berucap pada majlis lawatan kerja ke SJKC Cheng Siu 1 & 2, di sini pada Ahad.

(Timbalan Menteri Pendidikan, Lim Hui Ying/FOTO PPD Batu Pahat)

Tambah beliau, KPM telah selesai proses penandaan opsyen mata pelajaran pengajaran di 6 negeri iaitu Negeri Sembilan, Selangor, Kuala Lumpur, Pulau Pinang, Kedah serta Perlis, dan seterusnya akan diadakan di Johor pada 7 September depan.“Saya berharap dengan usaha proses penandaan opsyen mata pelajaran akan memberikan data guru mengikut mata pelajaran yang tulen demi menambah baik unjuran pengambilan guru pelatih bagi tahun depan,” katanya.Setakat 31 Januari lalu sebanyak 19,431 kekosongan melibatkan guru iaitu kira-kira 4.49 peratus.Kekosongan berlaku berikutan dari persaraan wajib guru, persaraan pilihan, kenaikan pangkat, cuti belajar, cuti tanpa gaji, meletak jawatan dan meninggal dunia.


NGO bukan Islam tidak perlu bimbang Modul Hadis 40 Imam Nawawi - Hui Ying

BATU PAHAT, 27 Ogos - Pertubuhan bukan kerajaan (NGO) bukan Islam di negara ini tidak perlu bimbang dengan pelaksanaan Modul Penghayatan Hadis 40 Imam Nawawi di sekolah seluruh negara, kata Timbalan Menteri Pendidikan, Lim Hui Ying.

Hui Ying berkata, Kementerian Pendidikan sentiasa terbuka untuk bertemu mana-mana pihak sekiranya masih keliru dengan pelaksanaan modul itu.

"Ya, mereka (NGO) tak perlu risau. Tapi saya memang faham kerisauan mereka. Tapi kami mengalu-alukan mereka untuk berbincang dengan kami sekiranya mereka mempunyai sebarang persoalan yang mereka tidak faham atau sedikit keliru. Jadi kita (KPM) mengalu-alukan kedatangan mereka ke KPM untuk buat libat urus. Kita bersedia untuk berdepan atau bertemu dengan mereka.

"Kita boleh selesaikan. Ini hanya satu kekeliruan sahaja. Memang hadis 40 saya rasa semua pun tahu, ini memang untuk murid-murid dan guru yang beragama Islam sahaja," katanya kepada pemberita selepas lawatan kerjanya ke Sekolah Jenis Kebangsaan Cina (SJKC) Cheng Siu 1 & 2 di Batu Pahat, Johor di sini pada Ahad.

(Timbalan Menteri Pendidikan, Lim Hui Ying menyerahkan replika cek kepada SJKC Cheng Sui 1 di Batu Pahat, Johor)

Beliau berkata demikian ketika diminta mengulas bantahan pertubuhan bukan kerajaan (NGO) bukan Islam yang mempertikaikan pelaksanaan Modul Penghayatan Hadis 40 Imam Nawawi untuk pelajar Islam.Bagaimanapun, beliau berharap modul itu tidak dilaksanakan kepada pelajar yang bukan beragama Islam.Pada 26 Ogos, Perdana Menteri Datuk Seri Anwar Ibrahim berkata masyarakat bukan Islam di negara ini diminta memahami kepentingan pelaksanaan Modul Penghayatan Hadis 40 Imam Nawawi di sekolah seluruh negara.Anwar berkata pelaksanaan modul itu berkait secara langsung dengan kestabilan, kesejahteraan dan keharmonian masyarakat berbilang kaum dan agama, pada masa depan.Susulan itu, beliau berharap isu tersebut tidak diungkit khususnya oleh wakil-wakil masyarakat bukan Islam di negara ini.

ARTIKEL BERKAITAN:Himpunan 40 hadis untuk umat Islam dilaksana tahun depanPM minta Koleksi Hadis 40 Imam Nawawi diedar semula ke sekolah


Hubungan Malaysia-Iraq diperkukuh

(Datuk Seri Zambry memaklumkan, keputusan Kabinet itu telah disampaikan semasa lawatan rasmi ke Iraq dari 23 hingga 25 Ogos lalu)

PUTRAJAYA, 26 Ogos- Malaysia akan membuka semula Kedutaan Besar Malaysia di Republik Iraq. Pengoperasian semula Kedutaan Besar Malaysia di Baghdad yang telah ditutup sementara sejak dua dekad yang lalu akan membuka lebih banyak peluang kerjasama baharu dalam pelbagai bidang.Melalui kenyataan, Menteri Luar Negeri, Datuk Seri Zambry Abdul Kadir memaklumkan, keputusan Kabinet itu telah disampaikan semasa lawatan rasmi ke Iraq dari 23 hingga 25 Ogos lalu.Bersempena lawatan tersebut, beliau mengadakan pertemuan dengan pemimpin-pemimpin tertinggi Iraq termasuk Presiden Abdul Latif Rashid.Beberapa persetujuan turut dicapai seperti menggalakkan pertukaran lawatan peringkat tinggi antara dua negara secara berterusan.Selain itu, Mesyuarat Suruhanjaya Bersama (JCM) Malaysia+Iraq yang telah tertangguh sekian lama akan dilaksanakan semula dengan segera.Dalam pada itu, Malaysia akan menerokai peluang meningkatkan jumlah dagangan serta mengambil bahagian dalam projek pembinaan dan pengurusan lapangan terbang, serta meningkatkan kerjasama dalam bidang pendidikan.Malaysia turut mengalu-alukan hasrat Iraqi Airways memulakan penerbangan berkala ke KLIA dengan segera. Malaysia dan Iraq juga bersepakat menangani isu berkaitan Islamofobia secara kolektif dengan negara-negara Islam yang lain.


Peruntukan RM400,000 bina bangunan baru Sekolah Rendah Kebangsaan Sri Tanjung

ULU KINTA, 24 Ogos - Kerajaan Perpaduan akan memberi tumpuan sepenuhnya terhadap pembangunan luar bandar dan kawasan pedalaman.Perdana Menteri Datuk Seri Anwar Ibrahim berkata, ia melibatkan tumpuan penyediaan kemudahan asas, fasiliti dan beberapa kemudahan lain yang penting."Rakyat kawasan pendalaman, kampung-kampung, kawasan bandar, orang miskin, kawasan orang asli itu perlu perhatian kerajaan lebih. Ia perlu kemudahan saya kata jalan, kemudahan api, air, sekolah dan beberapa kemudahan kemudahan asas yang lain. Itu Insya-Allah kita akan bagi tumpuan," kata Perdana Menteri, di sini.

(Perdana Menteri Datuk Seri Anwar Ibrahim ketika berucap padaProgram Bersama Masyarakat Orang Asli Kampung Sungai Tonggang, di sini)

Hadir sama Menteri Besar, Datuk Seri Saarani Mohamad dan ADUN Hulu Kinta, Muhammad Arafat Varisai Mahamad.Pada program itu, beliau turut mengumumkan peruntukan sebanyak RM400,000 menerusi Kementerian Pendidikan bagi pembinaan bangunan baru Sekolah Rendah Kebangsaan Sri Tanjung dan kerja naik taraf jalan kampung.Pihaknya juga akan berbincang dengan Kementerian Komunikasi dan Digital (KKD) bagi memastikan capaian internet di kawasan tersebut di percepatkan menerusi peruntukkan RM3 juta bawah Pelan Jalinan Digital Negara (JENDELA).Di samping mempertimbangkan untuk penggunaan Starlink jika terdapat keperluan.


PM ucap tahniah kepada Srettha Thavisin

KUALA LUMPUR, 22 Ogos- Perdana Menteri, Datuk Seri Anwar Ibrahim menzahirkan ucapan tahniah kepada Srettha Thavisin atas perlantikannya sebagai Perdana Menteri Thailand yang baharu.

Dalam ucapannya itu, beliau turut menyatakan kesediaan Malaysia untuk memperkukuh lagi hubungan dengan Thailand dalam pelbagai bidang."Thailand adalah negara sangat penting kepada kami."Saya berharap kita dapat meningkatkan lagi hubungan, pelaburan, perdagangan dan berkembang dalam segala bidang," katanya menerusi perkongsian video di laman sosial Facebooknya.Perdana Menteri turut mengundang Srettha untuk berkunjung ke Malaysia dalam masa terdekat.Srettha juga berharap dapat bertemu dengan Anwar, sekali gus menzahirkan harapannya untuk memperkukuh hubungan dua hala antara Malaysia dan Thailand.Perlantikan Srettha menyaksikan buat julung kali dalam tempoh sembilan tahun, jawatan Perdana Menteri Thailand berjaya disandang oleh rakyat biasa yang turut membuka laluan kepada pembetukan kerajaan campuran baharu.


Agenda tingkatkan tatakelola diteruskan bagi hapus ketirisan, pembaziran - PM

KUALA LUMPUR, 23 Ogos- Perdana Menteri, Datuk Seri Anwar Ibrahim menegaskan agenda untuk meningkatkan tatakelola di negara ini akan diteruskan dalam menghapuskan ketirisan dan pembaziran.Jelas beliau, tatakelola juga merupakan faktor penting untuk menarik pelaburan dan meningkatkan persekitaran perniagaan, malah menjaga keselamatan rakyat dan sempadan negara.Anwar yang juga Menteri Kewangan berkata, perkara itu ditekankan semasa pertemuan dengan ketua jabatan dan agensi penguat kuasa berkaitan jenayah kewangan di Kementerian Kewangan, hari ini.“Adalah dianggarkan negara mengalami kerugian hasil sebanyak RM5 bilion setahun manakala jenayah kewangan yang menyumbang kepada ekonomi bayangan menyebabkan kehilangan hasil cukai dianggarkan sebanyak RM70 bilion setahun."Memandangkan trend jenayah kewangan yang semakin kompleks, saya arahkan kesepaduan dan kerjasama agensi kerajaan dengan lebih proaktif dan efektif,” katanya menerusi perkongsian di laman Facebooknya.Beliau juga berkata, amalan perundangan berkaitan pengurusan aset yang disita dan dilucut hak akan ditambah baik sejajar dengan tadbir urus terbaik antarabangsa.“Pusat Pencegahan Jenayah Kewangan Nasional (NFCC) perlu menambah baik operasi pemantauan untuk memastikan usaha ini terus dipertingkatkan,” katanya.Sementara itu, beliau merakamkan penghargaan kepada semua anggota agensi berkaitan yang bertungkus lumus memerangi dan menumpaskan jenayah kewangan, selain menyeru kerjasama dan penglibatan rakyat untuk turut serta dalam usaha ini.“Adalah menjadi harapan besar buat saya dan seluruh rakyat Malaysia agar kesemua warga dan anggota agensi untuk meneruskan usaha murni ini dan melaksanakan amanah dengan penuh integriti demi mengangkat martabat negara,” katanya.


Malaysia, Australia suarakan komitmen terhadap FPDA

KUALA LUMPUR, 23 Ogos- Malaysia dan Australia menyuarakan komitmen terhadap Peraturan Pertahanan Lima Negara (FPDA) untuk kekal sebagai tonggak keselamatan di rantau ini.Dipengerusikan secara bersama oleh Menteri Pertahanan, Datuk Seri Mohamad Hasan dan Timbalan Perdana Menteri merangkap Menteri Pertahanan Australia, Richard Marles, ia jelas menunjukkan komited kedua-dua negara untuk bekerjasama menangani cabaran keselamatan demi kepentingan serantau.Mohamad dan Marles juga menekankan kepentingan untuk menghormati undang-undang antarabangsa termasuk kebebasan navigasi dan penerbangan.Kedua-dua negara turut menyatakan komitmen terhadap Konvensyen Bangsa Bersatu tentang Undang-Undang Laut 1982 sebagai rangka kerja perundangan komprehensif dalam sektor maritim.Ia dipersetujui menerusi Mesyuarat Jawatankuasa Peringkat Tinggi (HLC) Program Pertahanan Bersama Malaysia-Australia (MAJDP) ke-3 disini.Turut disahkan adalah komitmen terhadap kepaksian ASEAN dalam arkitektur keselamatan serantau termasuk Mesyuarat Menteri-Menteri Pertahanan ASEAN bersama Kumpulan Kerja Pakar (ADMM PLUS EWG).


Pemakaian batik kukuhkan identiti negara - Nik Nazmi

(Foto fail Menteri Menteri Sumber Asli, Alam Sekitar dan Perubahan Iklim Nik Nazmi Nik Ahmad)

JAKARTA, 23 Ogos - Pemakaian batik secara meluas dalam kehidupan harian masyarakat dapat menyumbang kepada pengukuhan identiti negara, kata Menteri Sumber Asli, Alam Sekitar dan Perubahan Iklim Nik Nazmi Nik Ahmad.Beliau yang dalam rangka lawatan kerja ke Indonesia telah menyaksikan bagaimana batik diselaraskan dengan trend fesyen dalam kalangan masyarakat di sini, sekali gus meletakkan batik sebagai simbol identiti kebangsaan.“Apabila kita pergi Umrah, maaf, termasuk diri saya sendiri, mungkin kelihatan serupa dengan orang Arab, tetapi rakyat Indonesia memakai batik,” katanya.Nik Nazmi berucap di Majlis Makan Malam bersama diaspora Malaysia yang turut dihadiri Duta Malaysia ke Indonesia Datuk Syed Md Hasrin Tengku Hussin pada Selesa.“Jadi, mengapa kita tidak mempunyai identiti kita sendiri yang telah diadaptasi dalam budaya dan warisan kita?” Nik Nazmi bertanya, sambil menekankan, “kita mesti bangga dengan identiti kita sendiri,” katanya.

(Nik Nazmi pada Majlis Makan Malam bersama diaspora Malaysia di Jakarta malam tadi)

Beliau berkata perubahan kod etika pakaian penjawat awam yang baharu diumumkan praktikal kerana pemakaian sut dan tali leher merupakan warisan kolonial yang tidak lagi logik disebabkan suhu premis.“Gelombang haba di beberapa negara Eropah juga telah menyebabkan tali leher tidak lagi menjadi sebahagian daripada kod pakaian mereka,” katanya.- BERNAMA


Felo Perdana beri pendedahan anak muda kenali sosok pimpinan negara - PM

PUTRAJAYA, 23 Ogos- Perdana Menteri, Datuk Seri Anwar Ibrahim menyifatkan program Felo Perdana merupakan satu rencana yang memberi pendedahan kepada anak muda terhadap pemimpin negara, sekali gus sebagai persiapan untuk pimpinan pada masa akan datang.Peserta bukan sahaja dapat mengenali sosok pimpinan dalam Kerajaan Madani, malah diberi peluang untuk memahami dasar kerajaan serta menambah pengalaman."Satu rencana yang memberikan pendedahan kepada anak muda supaya dapat mengenali, bukan saja sosok pimpinan tetapi lebih penting hala kerja (rutin bekerja), tradisi dan budaya kerajaan dalam kerajaan serta pendedahan ini akan memberikan mereka ruang (peluang) untuk lebih memahami dasar-dasar, dan saya percaya (mereka) akan dapat menimba pengetahuan, (dan) pengalaman yang sangat penting. "Doakan mudah-mudahan program ini yang dipilih khas dalam kalangan anak-anak dengan berprestasi baik dan cemerlang untuk mendapat pendedahan dan bagi memanfaatkan dengan sebaiknya untuk persiapan bagi pimpinan (pada) masa akan datang," katanya semasa berucap pada Majlis Penyerahan Felo Perdana di Bangunan Perdana Putra di sini.

Majlis itu turut dihadiri oleh kedua-dua Timbalan Perdana Menteri Datuk Seri Dr Ahmad Zahid Hamidi dan Datuk Seri Fadillah Yusof, Menteri Belia dan Sukan Hannah Yeoh dan Ketua Setiausaha Negara Tan Sri Mohd Zuki Ali.Bagi edisi 2023, seramai 56 orang Felo telah dipilih dan akan memulakan tugas mulai hari ini sehingga 31 Disember 2023. Semua Felo yang dipilih telah melalui sesi orientasi bermula pada 20 hingga 22 Ogos lalu.Program Felo Perdana mula diperkenalkan pada tahun 2013 dan sejak itu seramai 763 orang Felo telah terpilih untuk menyertai program berkenaan.

Sementara itu, Hannah Yeoh berharap belia yang mengikuti program tersebut  dapat memahami cara kerja Kerajaan Perpaduan, serta menyelami konsep Malaysia Madani dalam penugasan mereka."Felo Perdana untuk kali ini kami telah serahkan kepada semua kementerian. Kita ada 56 Felo Perdana yang telah melalui proses permohonan, ujian psikometrik dan temu duga serta orientasi.

"Jika mereka adalah siswa akan dapat elaun bulanan RM1,000 dan (bagi) graduan RM2,000. Mereka (juga) ada cuti," katanya pada majlis sama.

Lebih 1,800 permohonan diterima bagi program Felo Perdana tahun ini dan tempoh penugasan Felo adalah antara tiga sehingga enam bulan.

(Anwar Ibrahim (empat, kanan) bergambar bersama felonya Muhamad Firdaus Ali (tiga, kanan) dan Dayang Nur Syazwanie Abang Redzuan (dua, kiri) serta Ahmad Zahid Hamidi (tiga, kiri),Fadillah Yusof (dua, kanan), Hannah Yeoh (kiri) dan Mohd Zuki Ali (kanan) di Putrajaya)


Lawatan rasmi pertama Zambry ke Iraq mulai esok

PUTRAJAYA, 23 Ogos - Menteri Luar Datuk Seri Dr Zambry Abdul Kadir akan mengadakan lawatan rasmi pertamanya ke Iraq selama tiga hari bermula esok hingga Jumaat ini (25 Ogos).Dr Zambry ke republik itu atas jemputan rakan sejawatannya Dr Fuad Hussein yang juga Timbalan Perdana Menteri Hal Ehwal Antarabangsa dan Menteri Luar Iraq.Semasa lawatan itu, beliau dijangka mengadakan kunjungan hormat ke atas para pemimpin Iraq selain mengadakan pertemuan dua hala dengan Fuad."Ini bagi menyusul perbincangan yang berlangsung di luar Mesyuarat Biro Penyelarasan Pergerakan Negara-Negara Berkecuali (NAM) Peringkat Menteri Luar pada 5 Julai 2023."Pertemuan ini akan memberi peluang terbaik kepada Malaysia untuk mengukuhkan lagi hubungan dua hala yang telah lama terjalin dengan Iraq, selain meneroka bidang kerjasama baharu yang mempunyai kepentingan bersama,” menurut kenyataan Kementerian Luar (Wisma Putra) pada Rabu.

Pertemuan itu juga akan mengambil peluang di Baghdad untuk mengadakan sesi libat urus dengan komuniti perniagaan Iraq bagi meneroka potensi ekonomi antara kedua-dua negara.Iraq dan Malaysia merupakan rakan dagangan keenam terbesar dan sumber import ketujuh terbesar dalam kalangan negara di Asia Barat.Jumlah dagangan pada 2022 bernilai RM4.68 bilion (US$1.07 bilion), meningkat 24.3 peratus berbanding RM3.76 bilion (US$0.91 bilion) pada 2021. Lawatan Zambry ke Iraq merupakan kunjungan rasmi pertamanya ke Iraq sejak memegang jawatan itu pada 2 Dis, 2022 dan akan diiringi pegawai kanan Wisma Putra serta delegasi perniagaan.


MTHQA: Penterjemah berdepan cabaran selaras pelbagai bahasa dari 51 negara

KUALA LUMPUR, 22 Ogos - Menguruskan Majlis Tilawah dan Menghafaz Al Quran Peringkat Antarabangsa (MTHQA) kali ke-63 bukan tugas dan tanggungjawab yang mudah. Menyelaras 72 orang peserta dari 51 buah negara dengan perbezaan bahasa pertuturan juga menjadi antara salah satu cabaran pasukan urusetia JAKIM sepanjang pertandingan tersebut berlangsung.Penolong Pengarah Kanan Bahagian Keurusetiaan dan Hubungan Luar, Masykuri Khamid, penterjemah perlu disediakan bagi memudahkan proses yang melibatkan perincian setiap peserta."Contoh macam bahasa Francis seorang, bahasa Urdu seorang, bahasa Rusia seorang, dia (penterjemah) akan berkongsilah dengan mana-mana peserta yang tidak memahami."Kalau untuk kursus bahasa Francis ni kita jemput seorang professor daripada Universiti Teknologi Mara (UiTM) untuk membantu, mungkin kepakaran itu tidak ada pada kita, jadi kita meminjam daripada penterjemah luar," katanya.

Seramai sembilan juru bahasa atau penterjemah yang dilantik adalah dalam kalangan pegawai JAKIM sendiri yang mempunyai kemahiran bertutur dalam beberapa bahasa.Tambah Masyukri, cabaran bagi urus setia juga adalah bagi memastikan para peserta dapat menyesuaikan diri dengan jarak waktu dan juga cuaca di negara ini.Selain terlibat dengan MTHQA, para peserta juga akan dibawa melancong ke beberapa tempat menarik di sekitar ibu negara dan Putrajaya bagi mengenali budaya masyarakat di Malaysia.MTHQA memasuki hari yang ke-empat menampilkan peserta orang kelainan upaya (OKU) dari Malaysia iaitu saudara Muhammad Qayyim Nizar Sarimi pada malam ini.


Ahmad Zahid tidak suka nama disebut sebagai pemberi sumbangan - Saksi

(Timbalan Perdana Menteri Datuk Seri Dr Ahmad Zahid Hamidi/FOTO BERNAMA)

KUALA LUMPUR, 22 Ogos - Bekas Pengetua Sekolah Menengah Imtiaz Ulul Albab, Melaka memberitahu Mahkamah Tinggi di sini hari ini bahawa Datuk Seri Dr Ahmad Zahid Hamidi tidak suka namanya disebut atau dimaklumkan sebagai pemberi sumbangan kepada sekolah berkenaan.Azharizan Yaacob, 47, yang kini Pengetua Maahad Tahfiz Al Quran Hamidiyah di Bagan Datuk berkata timbalan perdana menteri itu memberitahunya bahawa prinsip beliau (Ahmad Zahid) adalah “apabila tangan kanan memberi, biarlah tangan kiri tidak mengetahui.”“Tujuan Datuk Seri (Ahmad) Zahid membantu menaja kos operasi sekolah ini kerana saya mengetahui Datuk Seri (Ahmad) Zahid adalah seorang yang amat suka untuk menyumbang kepada jalan agama khususnya bagi tujuan masjid, surau dan pendidikan,” katanya. Beliau berkata demikian ketika membaca pernyataan saksinya pada perbicaraan kes Ahmad Zahid yang diperintah membela diri atas 47 pertuduhan iaitu 12 pertuduhan pecah amanah, lapan pertuduhan rasuah dan 27 pertuduhan pengubahan wang haram membabitkan puluhan juta ringgit dana Yayasan Akalbudi (YAB).Azharizan berkata beliau mengetahui bahawa pembinaan serta operasi sekolah swasta berbentuk aliran akademik dan agama itu dibiayai sepenuhnya oleh Ahmad Zahid sendiri.“Sepanjang sekolah beroperasi dari 2012, Datuk Seri (Ahmad) Zahid memperuntukkan hampir RM30 juta untuk membantu operasi sekolah tersebut dan ini tidak termasuk kos sumbangan bagi pembinaan sekolah berkenaan.“Hampir setiap bulan Datuk Seri (Ahmad) Zahid akan mengeluarkan cek daripada Yayasan Akalbudi kepada Sekolah Menengah Imtiaz Ulul Albab dengan bayaran dalam lingkungan RM170,000 ke RM200,000,” katanya dan menambah bahawa sekolah itu mula beroperasi pada 2012, namun siap sepenuhnya pada 2014.Menurut saksi pembelaan ke-12 itu, wang bulanan yang disumbang Ahmad Zahid digunakan untuk membayar bil-bil sekolah, gaji tenaga pengajar, makanan untuk pelajar dan kos operasi sekolah yang lain. Azharizan berkata kos pengoperasian sekolah itu perlu ditanggung sendiri selain bergantung kepada yuran pelajar dan sumbangan yang diberikan oleh Ahmad Zahid sangat membantu dalam meneruskan operasi harian sekolah.Katanya kontraktor asal pembinaan sekolah itu adalah syarikat lain sebelum kerja pembinaan sekolah diambil alih oleh syarikat Teknik Sempurna Sdn Bhd sehingga siap sepenuhnya pada 2014.

Menurut saksi itu, pengurusan sekolah berkenaan diambil alih oleh kerajaan negeri pada 2020 kerana akaun YAB dibekukan berkaitan pertuduhan terhadap Ahmad Zahid di mahkamah.“Sumbangan bantuan bulanan oleh Datuk Seri (Ahmad) Zahid tidak dapat diteruskan dan menyebabkan sekolah yang mempunyai kira-kira 350 pelajar itu kekurangan dana untuk meneruskan operasi,” katanya.Menjawab soalan tambahan peguam Aiman Abdul Rahman, yang mewakili Ahmad Zahid, Azharizan berkata ekoran pembekuan akaun YAB, ibu bapa serta jemaah pengelola sekolah yang dipengerusikan oleh Ahmad Zahid sepakat menaikkan yuran pengajian bulanan kepada RM700 daripada RM500 yang dikenakan pada 2017.“Oleh sebab akaun Yayasan Akalbudi dibekukan, kami hilang sumber kewangan untuk menanggung operasi dan terpaksa melakukan pelbagai cara termasuk menaikkan yuran tahunan, mengurangkan gaji guru-guru, menutup penyaman udara dan menggantikan dengan kipas,” katanya.Beliau berkata pelbagai cara dilakukan untuk meneruskan operasi sekolah termasuk berhutang bagi menampung kos RM350,000 sebulan manakala kos bagi pembelajaran dan asrama di sekolah itu adalah RM1,500 bagi setiap pelajar.Selain itu, saksi berkata Ahmad Zahid juga membuat pelbagai sumbangan untuk kerja-kerja amal jariah antaranya menaja pelajar untuk kursus A-Level di Help University sebagai persediaan untuk melanjutkan pengajian di United Kingdom, menaja 12 guru dari Sekolah Menengah Imtiaz Ulul Albab untuk menyambung pengajian peringkat sarjana di Universiti Putra Malaysia selain sumbangan RM12 juta bagi pembinaan Masjid Terapung di Melaka.Perbicaraan di hadapan Hakim Datuk Collin Lawrence Sequerah bersambung Khamis ini (24 Ogos). - BERNAMA


NIMP 2030 dibentang dalam mesyuarat Kabinet esok

(Anwar Ibrahim (tengah) bersama Tengku Zafrul Tengku Abdul Aziz (kiri) dan Rafizi Ramli (kanan) padaTaklimat Pelan Induk Perindustrian Baharu 2030 di Kuala Lumpur)

KUALA LUMPUR, 22 Ogos- Pelan Induk Perindustrian Baharu 2030 (NIMP 2030) akan dibentangkan dalam mesyuarat Kabinet esok bagi tujuan kelulusan.

Menteri Pelaburan, Perdagangan dan Industri (MITI), Tengku Datuk Seri Zafrul Tengku Abdul Aziz berkata, MITI sedang memuktamadkan NIMP 2030 yang bakal meningkatkan kedudukan industri Malaysia dalam rantaian nilai global."Yang Berhormat (Datuk Seri Anwar Ibrahim) telah memberi input (idea) kepada pasukan bertugas untuk menyediakan NIMP 2030 yang Insya-Allah dilancarkan oleh beliau hujung bulan ini. "Beliau juga telah melihat 'war room' kita, (dan) berjumpa dengan mereka yang bekerja keras selama enam bulan untuk menyiapkan NIMP 2030."(Jadi) kita tunggulah, esok (pelan) akan pergi ke kabinet untuk mendapat kelulusan daripada kabinet," katanya kepada media selepas Taklimat Pelan Induk Perindustrian Baharu 2030 dan Mesyuarat Majlis Pelaburan Negara di sini.Perdana Menteri, Datuk Seri Anwar Ibrahim hari ini telah meninjau persiapan akhir NIMP 2030 di Menara MITI yang turut dihadiri oleh Menteri Ekonomi, Rafizi Ramli, Timbalan Menteri MITI, Liew Chin Tong dan Ketua Setiausaha Perbendaharaan, Johan Mahmood Merican.NIMP 2030 bertujuan untuk mentransformasi sektor perindustrian untuk membantu Malaysia mencapai kepelbagaian ekonomi yang lebih tinggi, pendigitalan automasi secara agresif, matlamat karbon-sifar dan ekonomi yang lebih saksama dan inklusif.


Selangor capai sasaran perolehan RM2 bilion

SHAH ALAM, 22 Ogos - Selangor berjaya melepasi sasaran RM2 bilion hasil perolehan pada Jumaat lalu iaitu lebih awal berbanding sasaran yang ditetapkan dalam Belanjawan 2023.Menteri Besar Selangor Datuk Seri Amiruddin Shari berkata, pihaknya menyasarkan sehingga hujung tahun ini, kutipan hasil perolehan boleh mencapai sehingga RM2.4 bilion.Katanya, unjuran lebihan sehingga akhir tahun ini dijangka berdasarkan perkembangan semasa kemasukan pelaburan dan potensi sedia ada."Ini bermakna sampai pertengahan bulan Ogos kita telah berjaya mencatatkan hasil yang baik dan saya percaya kalau ikut trend semasa sebenarnya bulan Ogos, bulan September pilihan raya sebagainya mungkin kita akan dapat yang lebih baik sebagaimana pencapaian pencapaian sebelum ini."Kita tegok apa yang ada dalam…tapi kebiasaannya kadang-kadang ada kejutan terutamanya daripada pelabur-pelabur yang datang dan sebagainya. Jadi saya boleh anggarkan minimum kita boleh dapat RM2.3 hingga ke RM2.4 billion. Tapi untuk capai RM2.5 adalah tidak mustahil," katanya.

(Menteri Besar Selangor Datuk Seri Amiruddin Shari/FOTO FB Amiruddin Shari)

Terdahulu beliau hadir dalam Perhimpunan Penjawat Awam Selangor dan Pelancaran Kempen Jalur Gemilang peringkat Negeri Selangor 2023 di sini.Dalam pada itu, mengenai teguran Sultan Selangor Sultan Sharafuddin semalam yang menzahirkan kebimbangan terhadap pertumbuhan ekonomi yang disifatkan perlahan berbanding negeri lain termasuk Pulau Pinang.Menurutnya, anjakan yang berlaku dalam ekonomi Selangor melibatkan peralihan daripada sektor pembuatan kepada perkhidmatan sekitar 0.6 dan 0.7 peratus.


Portfolio Exco Selangor dimuktamad hari ini

SHAH ALAM, 22 Ogos - Portfolio 10 ahli Majlis Mesyuarat Kerajaan Negeri (MMKN) akan dimuktamad hari ini dan diumumkan esok selepas mesyuarat EXCO pertama.Menteri Besar, Datuk Seri Amirudin Shari berkata, senarai  portfolio yang dibuat pada hari ini  juga diselaraskan dengan skop tugas peringkat barisan Kabinet."Kemudian senarai portfolio itu akan dimaklumkan kepada Perdana Menteri, Datuk Seri Anwar Ibrahim bagi mendapatkan cadangan dan penambahbaikan."Kita terpaksa selaraskan balik sesuai dengan portfolio di peringkat Persekutuan sebab ada kementerian baharu. Sebagai contoh, kos sara hidup dan perubahan iklim."Ini perkara yang kita akan cuba tengok sebab akhirnya tugasan kita perlu berurus tadbir dengan pihak di peringkat Persekutuan," katanya pada sidang media, di sini, hari ini.

Terdahulu beliau bersama 10 exco hadir dalam Perhimpunan Penjawat Awam Selangor di sini selepas mengangkat sumpah jawatan itu semalam.Dalam pada itu, Datuk Seri Amirudin turut mengulas pelantikan Speaker Dewan Negeri (DUN) Selangor yang akan dilakukan pada sidang pertama dewan selepas Hari Malaysia September ini.


Penanaman jagung bijian mampu stabilkan harga daging, ayam - Mohamad Sabu

CHUPING, 22 Ogos- Penanaman jagung bijian mampu membantu negara mengurangkan kebergantungan import tanaman berkenaan sebagai salah satu bahan utama dalam penyediaan makanan haiwan ternakan.Menteri Pertanian dan Keterjaminan Makanan, Datuk Seri Mohamad Sabu berkata, punca utama kenaikan harga daging dan ayam adalah disebabkan kos makanan ternakan yang semakin meningkat.Oleh itu, jelas beliau, sekiranya negara mampu mengeluarkan sendiri jagung bijian, ia pasti akan membantu dalam menstabilkan harga daging dan ayam dalam negara.

"Kalau kita dapat capai 50% (penanaman jagung bijian dalam negara) pun sudah cukup baik, (ia juga) untuk mengurangkan pengaliran wang negara keluar," katanya kepada media selepas melawat Projek Tanaman Jagung Bijian di Lembah Chuping di sini.Projek berkenaan merupakan projek rintis kepada proses penanamannya dalam negara, selain iklim dan geografi di kawasan tersebut dilihat bersesuaian bagi menghasilkan jagung bijian yang berkualiti.

(Projek Tanaman Jagung Bijian di Lembah Chuping, Perlis)


Hari Kebangsaan: Kerajaan negeri disaran guna logo, tema sama

(Fahmi berharap semua negeri menggunakan tema dan logo sambutan yang sama seperti diperkenalkan Kerajaan Persekutuan/BERNAMA)

PUTRAJAYA, 21 Ogos- Persiapan kemuncak sambutan Hari Kebangsaan 2023 di Putrajaya, 31 Ogos ini berjalan baik. Menteri Komunikasi dan Digital Fahmi Fadzil berharap semua negeri menggunakan tema dan logo sambutan yang sama seperti diperkenalkan Kerajaan Persekutuan."Semua negeri (diharap) turut serta guna tema sama, ini harapan kita. Masa berpolitik telah tamat, pilihan raya negeri (PRU DUN) telah selesai."Satu ketika dahulu, kita kibarkan bendera parti, sekarang kita kibarkan bendera Malaysia. Ini tujuan kita, tugasan kita untuk rapatkan silaturahim, eratkan hubungan sesama kita dan pupuk perpaduan," katanya ketika berucap di Perhimpunan Bulanan Kementerian Komunikasi dan Digital di sini.“Bersempena Hari Kebangsaan dan Hari Malaysia, marilah kita semua perbaharu tekad, rasa cinta dan bersama berganding bahu bersatu padu kukuhkan semangat perjuangan menuntut kemerdekaan dan pembentukan negara Malaysia tercinta,” tambah beliau.Pada Mei lepas, Fahmi mengumumkan “Malaysia MADANI: Tekad Perpaduan, Penuhi Harapan” sebagai tema sambutan Hari Kebangsaan dan Hari Malaysia tahun ini manakala Malaysia MADANI diangkat sebagai logo rasmi.Bagaiamanapun pada Sabtu lalu Ketua Pemuda Perikatan Nasional (PN), Ahmad Fadhli Shaari mencadangkan agar kerajaan negeri Kelantan, Kedah, Terengganu dan Perlis yang berada bawah pentadbiran PN menggunakan logo dan tema Hari Kebangsaan yang berbeza di peringkat negeri.

(Fahmi ketika menyampaikan amanat pada Perhimpunan Bulanan KKD di Kementeriannya/BERNAMA)


Jangan dipolitikkan Hari Kebangsaan- Ahmad Zahid

(Timbalan Perdana Menteri Datuk Seri Dr Ahmad Zahid Hamidi)

PUTRAJAYA, 20 Ogos- Perkara patriotik seperti berkaitan logo dan tema Hari Kebangsaan tidak seharusnya dipolitikkan.Tegas, Timbalan Perdana Menteri Datuk Seri Dr Ahmad Zahid Hamidi, Hari Kebangsaan adalah acara nasional yang wajar disambut secara bersama."Ini bukan soal politik, sebab soal bendera, soal perayaan Hari Kebangsaan dan ini adalah acara nasional dan saya fikir jangan politikkan perkara ini. Saya rasa ia tidak boleh jadi ahli parlimen kalau sikapnya terlalu jumudnya begitu, jangan ingat semua perkara boleh dipolitikkan", katanya.

(Datuk Seri Dr Ahmad Zahid Hamidi menyampaikan ucapan perasmian pada Kejohanan Bola Sepak Piala Timbalan Perdana Menteri Tahun 2023 di Putrajaya/BERNAMA)

Beliau berkata demikian selepas menyempurnakan perasmian Kejohanan Bola Sepak Piala Timbalan Perdana Menteri di Putrajaya, hari ini.Beliau mengulas tindakan pembangkang yang dilaporkan, akan menyambut Hari Kebangsaan menggunakan logo dan tema berbeza di empat negeri ditadbir mereka.Pada Mei lepas, Menteri Komunikasi dan Digital Fahmi Fadzil mengumumkan tema Hari Kebangsaan dan Hari Malaysia 2023 ialah “Malaysia MADANI: Tekad Perpaduan, Penuhi Harapan” dengan mengangkat Malaysia MADANI sebagai logo rasmi.